url: =Rev Khup Za Go's photos and articles\nZogam Tangthu A Tomin\nTang laiin Zogam pen kuama khut nuaiah om loin Zomite amau leh amau ki-uk hi. 1896 kumin Mikang kumpi in ana tawh la-in, India leh Kawlgam pen gam khatin uk khawm uh hi. 1948 kum a Kawlgam in suahtakna a ngah ciangin Zogam pen Chin Special Division kici-in a uk Zumpi pen Chin Affairs Council kici hi. 1974 kumin Zomite in State ngah uh a, Zogam pen Chin State kici a, Zo Zumpi pen Chin States People’s Council kici Zo Zumpi pen amasa in Rangoon ah om hi. Tua panin Kawlpi (Kalemyo) ah kisuan a, tua pan tawl khat khit ciangin Haka khua ah kikhin kik a, tu takin tua lai munah om hi.\n(a) American Baptist Pawlpi : Zogam Lai Siangtho thu hong puak masa pen American Baptist Pawlpi hi. March 15, 1849 kumin Rev. A. `Carson-te nupa Zogam tung hi. March 21, 1902 ciangin zato siam Dr. H. East-te nupa Zogam hong tung uh hi. Missionary masa pen Rev. A. Carson April 1, 1908 kum a sih ciangin Dec. 21, 1908 ciangin Dr. J.H. Cope te nupa hong tung hi. Dr. East pen a gam tawh kituak lo-a dam thei lo ahih manin sawt om loin America ciah kik pah a, a laih dingin zato Dr. J.G. Woodin te nupa Nov. 11, 1910 ciangin hong tung uh hi. Dr. Woodin te 1915 kumin Bhamo-an kisuan uh ahih manin Zogam nasem dingin Dr. C.V. Strait te nupa Oct. 2, 1925 ni-in hong tung uh hi. June 11, 1938 ni-in Dr. Cope a sih ciangin Dr. F.O. Nelson-te 1940 kumin hong tung uh hi. A nunung penin Rev. R.G. Johnson-te nupa February 2, 1946 ni-in hong pai uh a, 1966 kumin ciah kik uh hi. Amau nupa pen American Baptist Missionary Zogam pan a ciah nunung pen ahi uh hi. Hi bangin Zogam ah Khristian Pawlpi hong kipan a, 1940 kumin R.C.M. Pawlpi, 1948 ciangin S.D.A. Pawlpi hong tung uh a, tu ciangin Khristian Pawlpi tuamtuam tampi Zogam ah piang hi.\n1915 - 150\n1930 - 1,591\n1940 - 5,514\n1950 - 19,655\n1960 - 37,705\n1970 - kithei lo\n1980 - 69,191\nSang laibu tawh kisai-in Dr. Cope in Tedim, Falam leh Haka pau tawh Class IV dong 1925 in na bawl khin hi. Dr. Cope in missionary ahih hangin Kumpi ah Sang Mang (Inspector-of-Schools - Chin Hills), na sem ahih manin Sang Mang a sem lo missionary te nangawn tu dongin “Sang Mang” kicihlawh hi.\nZogam tangthu, Pawlpi tangthu leh minam tangthu cih bang a kicinga gelhna laibu omlo a, a om sunte zong Mikangte gelh ahih manin ei theih nop leh deih lam thu tuang kim lo hi. Missionary te hong paina thu a kigelhna laibu thum ka et leh a ni a kha a tuam ciatin kikhum a, Rev. Nelson hong tun ni leh kha a kikhumna om lo hi. Zogam sazian (statistics) a kikan hangin kingah zo lo hi. Zogam lai sim thei en thei (Literacy percentage) ahi zongin, Kawlgam bupa Zomi pha zah ahi zongin a thei om lo hi. I gam i lei sazian thei kei leeng a khang a kiam i hih bangci kitheih ding hiam? Tua ahih manin 1981 gambup kisimna (census) pen lim taka theih sawm ding ahi hi. Mai lam hunah thu a kicing zaw a kan, a gelh hong om pah ding lamen hang. Bang hang hiam cih leh Pasian in a bawl sa na khat peupeuh kep loh don loin a mawkna in nusia ngei lo hi. Leitung leh a bawl sa na khempeuh a uk ding, a keem dingin mihing bawl hi. A bawl sa Eden huan a keem ding a hah ding, a puah dingin mipa koih hi. Tua ahih ciangin minamte Topa ahi Pasian in a bawlsa, a piansak Zomite leh Zogam zong Ama deihna tawh kituakin, Ama vangliatna dingin a keem ding, a cing ding, a zun ding mipa koih peuhmah ding hi. Tua mipa pen nang leh kei hi hang.\nPosted by Carey Suante\nLabels: Rev Khup Za Go\nA Kipatna Thuneuno Hi (Mat. 13:31-32)\n(Lungdamna Aw, Lom 5, Hawm 10, Oct. 1980 laimai 1 leh 4 pan a kiteikhia)\n(Hih thu pen Rev. Khup Za Go in July 27, 1980 Nipi Nitak nai 6-a Serampore Baptist Mission Biakinn ah a thuhilhna hi. Hih Biakinn pen William Carey leh a lawmte in 1800 kum-a a lam uh hi a, kikhopna in zang uh a, tu dongin Biakinn in kizang lai hi. Tu kum August 16 ni-in William Carey a suah zawh kum 219 a cinna William Cayer Day kici thupi takin Serampore ah pawi kibawl a, Carey leh a lawm missionary masate in Pawlpi leh tangpi ading a sepnate uh kikupna zong nei uh hi).\nTham loin tu hun Pawlpi tangthu i et ciangin mission thupi mahmah i cihte pen a gina lo neng khat tawh hong kipan lel peuh na hi thei hi. Gentehna in Serampore Mission thu ngaihsun pak leeng. William Carey pen mizawng ta hi a, kum 12 a phak ciangin a ban sang kah zo nawn lo hi. Naupang no lai pi mahin khedapbawl khat kiangah khedap bawl sin hi. Tua khedap bawl a sinnapa in ama laibute a sim dingin kawm a, Greek Thuciam Thak bu zong tua panin ngahin Greek lai zong sin pah hi. Tua panin Lai Siangtho a hahkat mah bangin 1785 kumin Tuiphum sia ngah hi. 1792 kumin Mikang gam Baptistte in Nottingham khuaah khoppi aneih ciangun Carey zong thu hilh dingin seh uh hi. Isaiah 54:2-3 sung siksanin thu a hilh ciangin Pasian thu puakkhiat nopna lungsim hong khangin ama sa bel Baptist Mission Society Mikang gamah kiphuan hi. A kum kik 1793 ciangin Carey te nupa pen India-ah Missionary na sem dingin teembaw tawh hong ding khia uh hi. Carey zi pen numei ahihna hang bek hi loin lai thei het lo khat hi sawnsawn ahih manin minam tuam, gam tuam, pau tuam leh ngeina tuam a zang India gam Hindu mite lakah ten’ ding a ngaihsut ciangin haksa sa mahmah hi. Tua bangin nasep hong kipan uh a, 1818 kumin tu-a Serampore College Asia gama Lai Siangtho Sanginn masa pen hong phuanin B.A., B.Sc. leh B.Com. sinna sang zong suak ahih manin Bengali mite pilna ngah masakna Sanginn suak hi. Bengali lai puahin, lokhawh, singpuak dan hoih zaw lakin, Kalate in naungeek a deihlote uh gunah a paih pahpahna uh ahi zongin, pasalte a sih ciangin a zite uh zong a pasalte uh luang tawh hallup khop ding ngeinate man lo hi ci-in gen hi. Tua bangin 1834 kum a sih ma in kam pau 50 phial, Kawl kam, Tibet Kam, Khasi leh Meitei kam dongin Lai Siangtho buppi leh a bu nono tampi a bawlkhiapa suak hi.\nUte naute aw, tua bang i cih ciangin Pasian in mizawngte, mihaite leh mi nautangte bek thupha pia hi i cihna hi lo hi. I deihna pen Pasian in thu gina lo pi-a i sehnate leh mite panin zong a thupi mahmah a vangliatna kilangsak thei hi i cihna hi zaw hi. Tu-in India gam en leeng mihing mak 700 phial i pha hi. Biakna leh ngeina atuamtuam tampi i nei hi. Gam buppi seh nih suah seh khat phial in zing leh nitak nek ding an i ngah zo kei hi. Seh ni suah seh khat tang mah lai sim thei lo en thei lo i hi hi. I gam vaihawmna akipan i gam biakna leh annek tuidawn dongin haksatna i tuak hi. Tua zaha mial leh haksatna gam sungah a teng a nungta ihi hi. Hih thute in India gam Khristian Pawlpite hanciam ding leh sep ding thu lian khat ahi hi. Tu nia ei Khristiante i ki-et ciangin mak 17 tang bek hi. Mihing za pai ciangin nih leh alang tang bek Khristian i pha hi. Hizahta gam lian pi sung ah, minam tawm, pawl tawmte kisuak hi. Hih thute i lungngaih ciangin Moses mah bangin i liing kha ding hi. Ahih hangin Pasian mi pawl tawmte hi hang! I tha hatna pen Pasian vangliatna sungah om hi. A khasia, a lungmang leh cimawh a ton mawk ding te i hi kei hi. I Topa Jesuh in, “Note leitung ci na hi uh hi,” ci ngei hi. Pasian khaici in India gam bek hi loin leitung buppi zeel ding hi. Thagum hat hang hi lo hi, vangliatna hang zong hi lo, Keimah tung panin na ngah Kha hang bek tawh na ma na tun zo ding hi”(Zekh 4:6).\nI Pasian Nasepna\n(Lungdamna Aw, Lom 4, Hawm 6 June 15, 1979, laimai 2 leh Hawm 7 laimai 3 pan a kiteikhia)\nTu nai diakin Asia gambup tawh kisai khoppi nih vei om hi. Nov. 1-10, 1978 sungin Asian Leadership Conference on Evangelism (ALCOE) ci-in Khristian makaite Asia gam tuamtuamte panin Pasian thu hilh zia ding kikumin kikhawm uh hi. Tua mah bangin amasa pen Asia Gambup kikhopna Baptist makaite in India gam Hyderabad khua-ah January 8-14, 1979 sung kikhopna nei-in teci pan zia ding kikum uh hi. Ei gam leh ei lei bek hi lo-a i gam veengte khualna tawh Pasian thu kikupna hi bang i neih theih manin lungdamhuai mahmah a, tham lo-in a tangzai zaw Pasian nasepna i hanciam ding thu hong phawksak hi. Hih Asia gambup Pasian nasepna thu leh kikhopna thute i ngaihsut ciangin gam tuamtuam panin tangmite pai diamdiam hinapi’n i sanggam i u i naute omna Kawlgam panin tangmi hong pai theih loh thu uh i ngaihsut ciangin i dah hi. A beisa hunin biakna vai tawh kisaia gampua zin pen Kawlgam panin haksa hi ci-in i thei uh hi. A lungdamhuai thu khat panin mailam ciangin khualzinna pen hong ol zaw deuh ta ding hi ci-a upmawhna om hi. Makaite in Asia gam buppi nasepna zia ding a lunghihmawhna uh i ngaihsut cianginn ei zong i gam leh i mi nam tawh kisaia Pasian nasepna thu khat leh khat kikum thei leeng pha ding hi.\nKipawlna: Manipur gamah mi nam tuamtuam leh kampau tuamtuam zang mi tampi i om manin Association phuanin, tua Associationte kipawl khawmin Manipur Baptist Convention ci-in i gam sung leh gam pua-ah teci pan’na i neih mah bangin Chin Hills sungah leh a pua-ah a om Tamu, Kabaw Valley, Homalin gamte leh Asho Chinte dong kipawlin Zomi Baptist Convention ci-a Kawlgam sungah kipawlna a om pen a man pha leh a it huai mahmah teci pan’na hi ci-in i thei hi. ZBC zum pen tulai takin Falam hi a, tua laiah nasepna hiang ahi, Lai Siangtho sang Zomi Baptist Theological Seminary leh Zomi Baptist Press zong om hi. Khamtung gam pen lam haksa-a, kikawmna ollo ahih manin khoppite leh committee pai ciangin, ni tampi, thatang tampi, leh sum tampi bei ahih manin Upper Chindwin lam sanggamte bangin kipawlna tuam nei a thakhat-a Burma Baptist Convention tawh kipawl ding ut uh hi ci-in i za ngei zel hi. Tua pen man kha ding hi. Ahih hangin mai lam sawtpi ding khualna tawh ZBC mahah Zomite khempeuh kipawl khop pen khamtung gam hi lo-in Kawlgam sungah Zomite adingin Pasian nasepna tangzai zaw hong hi kha ding hi. Kipawlna pen khatvei kikhen phot leeng kigawm kik cih pen thu baih lo mahmah ahih ciangin kikhen lo-a nasep khop liailiai mah hong hoih zaw tam ci-in ngaihsut theih hi. Thu khat panin a gamla diak Associationte leh tua ciangin ZBC nasepna mahmah zong a tangzai zawk na’ngin ZBC nasepna pen Falam bek ah gawmkhawm (centralized) sangin Khanglam Khamtung gam Mindat leh Kalemyo cihte ah Lai Siangtho sangte, lai khetna sette ahi zong koih kawi kawi-in, thamloin Associate General Secretary zum cih bang zong Tedim cih bangah koihin kihawm (decentralized) kawikawi leh ci-in zong ngaihsut theih hi. Bangbang hileh ngimna leh deihna bulpi pen Zomi Khristiante in pumkhat suak a, kipawl khawmna teci pan’ theih na’ng hanciam tawntung ding hi.\nLai leh Radio: Tu hun ciangin a hau zaw leh a pil zaw gamte in kikawmna (communications) tawh nasep hahkatin, Television, Radio, drama akipan laibu leh laidal tawh Pasian thu nakpi takin gen uh hi. Hi bang nasepna tawh kisai-in ei zong lai leh radio zanga nasep pen hanciam phat lai dingin kilawm hi. Sawltak Paul in Pawlpite laikhak in, lai tawh hansuah tawntung ahih manin tua a laikhakte pen tu dongin Lai Siangtho sunga a manpha thute ahi hi. Pumpi tawh i pai theih lohna leh i pai zawh lohna mun leh gamte leh pumpi tawh i muh zawh loh i sanggamte tawh lungdamna thu i kikup theihna, a kihilh theihna pen laibu leh laidalte hi. Tua ahih ciangin Association in i sep banah ZBC panin zong lai lam nasepna pen thupi sim zo leeng hoih ding hi. Khua Pawlpi akipan Association leh Convention dongin laibu sai phuat kawikawi tuak hi. CBA in laibu pawl khat khenin, laibu sai neu khat hongin, Lungdamna Aw i khen hi. Hite pen kicing zo nai dek lo ahih ciangin puah toh lai na’ng akisam tampi om hi. CBCNEI in Gauhati, Dimapur, Imphalte-ah laibu sai a phuan hi. Tua bang mahin ZBC in zong gentehna’n Kalemyo leh Mindat khuate-ah laibu sai-in biakna laibu manpha tuamtuamte zuakin i mite lakah pilna leh Pasian khuavak puak zo leeng hoih peuhmah ding hi. Tua banga Pawlpi in a phuat zawh lohna mun leh khuate ah Pawlpi khat, sumbuk khat-in zong Topa itna lungsim tawh kiphuan thei ding hi. Rangoon hi taleh, Gauhati leh Imphal pan hi taleh Zopau tawh Kumpite in radio zangin thu leh la hong hilh uh i za tawntung hi. Tua pen Pasian thu hilhna dingin zong zat theih ding hi cih theihna hi. Tu-in Manila panin Tedim pau tawh Nipikhat khatvei hong kigen thei hi. A hun kicing zaw, a thu kicing zaw i ngah na’ng hanciam huai hi. FEBA zumpi khat Bangalore ah om a hih ciangin India lam pan hanciam zo lehang hong kician semsem ding hi.\nLai thu i gen ciangin kampau thu tawh hong kizom hi. Topa Jesuh khang laiin Rom gam sungah Greek kam leh lai na kizang tang thei a hih manin a thu hilhna kizeel baih diak hi ci-in i thei hi. Tua mah bangin Chin Hills ah zong a kizang tang thei kampau om leh Pasian nasepna leh thu hilhna in nakpi-in mai nawt tuam ding hi. Tu-in Chin Hills ah Tedim pau bek tawh Lai Siangtho buppi kingah pan hi. Tua ahih ciangin Tedim kam pen Khanglam Khamtung gam dong na kithei khin hi leh bangzah ta-in Pawlpi-in noptuampih ding hiam! I gam leh i mite it a, Pasian thu hong phawk ding uh zong deihsak takpi i hih leh Saklam Khamtung gam bek ah hi lo-in Khanglam Khamtung gam dongin thu hilh sia i puak zawh na’ng hanciam ni. Kumpi nasemte leh sang sia semte in zong Pasian min tawh sawltak nasem zah a kingaihsun a, i Zomipih Matupite, Kanpetlet te, Paletwa te leh Asho Chin te pen zawl leh lawm a man a, khat leh khat pumpi ah khantohna hong ngah zawh na’ng uh hahkatin teci i pan ding uh kisam hi. Tua bangin i lai leh i pau dong thei sakin i sisan kibatpih i u i naute e’n puah kei, don kei le’ng, kua’n hong puah sak ding hiam! Gam dang pan mite hong pai-in hong sem le uh zong Pasian tung leh mite tungah ei a minamte adingin a zumhuai zaw zong hong suak thei phial ding hi.\nParentage: Khup Khaw Neng & Awi Khaw Dim\nDate of birth : March 1, 1944\nPlace of birth : Murlen Village, Champhai District, Mizoram\nSpouse : Niang Khan Man\nChildren : Mr Carey Pum Khan Tuang\nMr John Khual Lian Mung\nDaughter-in-law: Niang Ngaih Lun (Carey's wife)\nGrand daughters: Rita Man Sian Muang & Deborah Ciin Biak Dik\nHigh School Leaving Certificate, Mizo High School, Aizawl, Mizoram\nPre-University Certificate, Oriental College, Imphal, Manipur\nB.A., D.M. College (Gauhati University), Imphal, Manipur\nM.A. (Pol. Science), Gauhati University, Assam\nAmerican Baptist Boston Seminar (September – December), Andover Newton Theological School, Boston, MA, USA\nB.D., Serampore College, West Bengal, India\nBook Publishing Course (January-June), Oxford, England, UK\nM.Th. (History of Christianity), United Theological College (Senate of Serampore College), Bangalore, Karnataka, India\nResponsibilities in the church and ministries:\n1971-1978 Field Director, Chin Baptist Association (affiliated to Manipur Baptist Convention & Council of Baptist Churches in North East India)\n1982-1987 Assistant Director/Director, Christian Literature Centre, Guwahati, Assam\n1987-1997 Executive Secretary, Literature Secretary, Mission Secretary, Pastor, CBA\n1991-1992 Vice President, CBCNEI\n1999-2000 Lecturer, John Roberts Theological Seminary, Shillong\n2000-2005 Pastor, Zomi Christian Fellowship, Delhi\nNagaland Baptist Centennial, Impur, Nagaland, 1972\nBilly Graham Crusade, Kohima, 1972\nEFI Conference, Guwahati, 1974\nManagement Skill Seminar, Guwahati, 1974\nChurch Growth Seminar, Guwahati, 1974\nBSI Translations Workshop, Rajpur, UP, 1974\nFamily Welfare Seminar, Guwahati, 1975\nCBCNEI Silver Jubilee, Jorhat, 1975\nEFI Silver Jubilee, Hyderabad, 1976\nBaptist Union of India Assembly, Bangalore, 1976\nAsian Baptist Congress, Hyderabad, 1979\nCommunication Workshop, Madras, 1983\nPublication Workshop, Bangalore, 1983\nBilly Graham Mission England, Bristol, UK, 1984\nAsia Region World Association for Christian Communication, Bali, Indonesia, 1985\nNational Consultation on ‘Publications on Development Issues’, Delhi, 1985\nCBCNEI Sesquicentennial Celebration, Dimapur, Nagaland, 1986\nConsultation for the Christian Publishers and Booksellers in India, Delhi, 1986\nInternational Book Fair, Frankfurt, Germany, 1986\nNational Association of Christian Communication, Nagpur, 1986\nBilly Graham Mission World, Shillong, 1990\nCBCNEI Seminar on Leadership in 21st Century, Guwahati, 1996\nSeminar on Mizo Identity organised by Hrangbana College, Aizawl and Art & Culture Department, Government. of Mizoram, 1996\nNorth East India Pastors Conference, Shillong, 1997\nFounder member, Evangelical Graduates Fellowship, Churachandpur, Manipur\nOrganised Churachandpur Baptist Fellowship\nOrganised Kuki-Chin Baptist Union, Manipur\n1993 Patron member, Bible Society of India, Churachandpur, Manipur\n1994 Life member, Chin Students Association, Churachandpur, Manipur\n2001 organised Zo Research & Communication Centre, Delhi\nTranslated from English into Tedim:\nPasian’ Nalamdang Bawlte I & II(1972)\nMihing’ Lungtang (1973)\nSum Sawm Lai Thum Tangthu (1974)\nHoly Bible in Tedim (1975-76)\nNew Testament Pocket size in Tedim (1995)\nAuthored in Tedim:\nZomi Baptist Convention (1981)\nTedim Lai Siangtho Hong Piankhiatna (1981)\nZat Tangzanng (1984)\nPasian Thu Bu (1984)\nLai Bang Ci Gelh Ding (1988)\nTedim Pau Leh Lai Khantoh Thu (1990)\nZo Minam Tawh Kisai Thu (2001)\nLai Zat Tangzang (2004)\nKhristian Khutzat (2004)\nLeivui Panin (2004)\nAuthored in English:\nChristianity in Chinland (1985)\nChin Chronicles (1988)\nA Critical Historical Study of Bible Translations among the Zo People in North East India (1996)\nZo Chronicles (2008) published by Mittal Publications, Delhi\nZo Aw quarterly, Guwahati\nLungdamna Aw monthly, Churachandpur, Manipur\nZomi Christian International, bi-monthly, Delhi\nPrizes, awards, etc received:\nCertificate of Achievement by the Board of International Ministries, ABC, & ANTS\nProficiency Prize by the Serampore College, 1981, Serampore, West Bengal\nEdward & Mary Prize by the Serampore College, 1981, Serampore, West Bengal\nResearch Fellow by the American Biographical Institute, North Carolina, USA.\nThe Zo Aw Publications has been established in his remembrance and in an effort to continue his work in publications.\nA Kileek Kim Tawikhaina\nImage via Wikipedia(Lungdamna Aw Lom 3, Hawm 3 March 15, 1978 laimai 1 leh 4 pan a kiteikhia)\n“Topa in tawi khaina man lo a zangte mudah a, tawi khaina man a zangte tungah lungkim hi” ci-in Paunak 11 sungah Pasian thu i mu hi. Sum zuak sum leite in a man lo tawi khaina a zat uh Topa in mudah ahih leh, Ama thu tawh kisaia a man lo, a kileek kimlo thuhilhna pen nasia takin mudah zawtham lai ding hi. Tua a hih manin sawltakte, siate leh pawlpi makaite in kidawma i gamtat theih na’ngin a lunghihmawh huai diak thu pawl khat kikum ni.\nLai Siangtho hilhna a buppi-a ngaihsun masa lo-a kammal khat hiam, mun khat hiam bek bulphuha nei ahi zong, tua thu bek siksan a neih khak ding kidophuai hi. Sawltak Paul thuhilhna ahi upna hangah hehpihna tawh gupna ngah thu (Ef 2:8) i hilh ciangin Jesuh thuhilhna ahi gamtatna hoih om lo upna neih khak ding a lauhuaina thu zong kiphawkmawh bawl khak ding hi lo hi. Tham lo in Ef. 2:8 i sim khit ciangin din’ khawl pah lo-in 2:10 zong sim suk lai leeng gamtat hoih a gamta thei lo leitung mite in gamtat hoih i gamtat theih na’ngin Jesuh Khrih sungah hong kigumkhia, hong kipiangthaksak a hihna i tel pah ding hi.\nGupkhiat sa ahi, a piangthak, Jesuh nungzui a kici ei Khristiante in Mat. 22:37 sung thu siksan a, Pasian it ding, Pasian thu bek ngaihsun ding. Pasian tungah ki-ap ding cih thu bek gena nei-a, mihing it ding, mihing thu lunghihmawh ding thu gen mang pen zong a dahhuai thu hi thei hi. Tua bek mei letin 1 Joh. 4:20 thu lawng kha ngei kei leeng thu hilhna kicing lo hong suak thei ding hi. Tham lo-in Mat.22:37 pen thukham masa pen leh a lian pen hi cih i theih zawh ciangin tang 39 sim leeng, “Na pumpi na it bangin na lawmte (mihingte) zong na it in, a cihna thukham nihna in tua a masa thukham tawh kibang hi,” ci lian hi. Jesuh in a kibang hi a cih nungsang e’n zong a kibanga i san ding hi ding hi.\nPasian thu bul bawl nuam kisa in, ‘Mi in khomun bek tawh nungta lo hi. Pasian kam sung pan pusuak thu khempeuh tawh a nungta hi,” (Mat. 4:4) thu i gen ciangin khomun a kici an nek tui dawn pen Jesuh in a thusim lo zaha muut khak ding baih hi. Izipt gam pan Israelte Kanaan zuan a a pai laitak uh a, vantung pana nek ding manna a khiat Topa in a mite adingin an nek tuidawn a lunghihmawh Pasian ahi hi. Leitung an nek tuidawn bek lunghihmawh pen a nei a, vantung nuntakna thu thusim lote hilhna tawh kisai in Jesuh in a gen dawimangpa khemna a thuhna hi zaw hi. “Tunia ka kham khop ding uh an hong pia in,” ci-in thu na ngen un ci-a a nungzuite thu a hilh, an nek ding hong deihsak pha mahmah, gilkial a om mi 5000-te nek ding ngasa leh khomun a vaihawmsak tantan migi Jesuh in an ngawla puksi dingin hong deihsak bang zia-a teci pan khak ding hi lo hi.\nA tawntung a ding kha nuntakna pen khang khat bek ding ahi leitung pumpi nuntakna sangin thupi zaw hi cih thu i gen ciangin Jesuh pen kha bek it-a pumpi it lo zaha lah khak theih hi. Tua mah bangin kha leh pumpi in nuntakna bup sungah nuntakna nam tuamtuam nih ahihna thu i gen ciangin kha leh pumpi pen a kisai kha lo hiam a kikhen tuam vilvel zaha kipehna nei lo zaha hilh khak zong a ol mahmah khat ahi hi. Pumpi leh kha pen kisai kha tuah mahmah zaw tham ahih manin na pumpi hiang khat ahi na khut tawh mi na na guksak a, na kam tawh mi na hosiata, na khe tawh mite simmawhna tawh na pek zanzan leh tua na pumpi gamtatnate in na kha nuntakna tawh hong kisai mahmah zaw tham ding hi. Hih leitung ah na pumpi gamtatna in hong tung lai ding vantung a na kha nuntak na’ng tawh tua zaha kisai ahih chiangin kha leh pumpi tuam khen a thu hilh khak ding zong kingaihsut ding hi. Pasian Lungdamna thu a kicinna inah hih leitung nuntakna a kipan sih zawh cianga vantung nuntakna donga zat theih ding thu hi a, na kha bek hi lo-in na nuntakna buppi, na hinna buppi tawh hong it hi cih thu na phawk ciangin Pasian itna in bangzahta’n lian a, za a, thuk ahi hiam cih hong ngaihsun sak ding hi.\nPasian gupkhiatna in mipum khat khat bek tawh kisaia gen a, gambup a ding leh mi nam adingin gupna thu, hotkhiatna thu in khiatna nei lo banga kihilhna in zong a man lo thuhilhna khat hi thei hi. Gam sung leh gam bupa mawhna leh khialhnate khempeuh pen mi pum khat leh khat bek mawhna leh khialhna pana hong kipan khin kikeuh banga ngaihsut khak theih hi. Ahi zongin Lai Siangtho in mawhna pana kisik dinga a sap mite pen mi khat khat lak ten’ ziau ziau a kisik ding a ci bek hi loin mi nam bup khat, leitung bup in zong mawhna leh a khialhna nei hi ci-in tuate khempeuh zong a kisik dingin leh kikheel dingin deih hi. Mi khat khat pen mawh hi cih zong a man mah hi. (Rom 3:23)\nAhih hangin mawhna inah mi pum khat khialhna leh mawhna bek bang zia a ngaihsun a, a siangtho lo an nek tui dawn, a siangtho lo kimawlna a kipan numei pasal mawhna leh khialhna te bek khialhna leh mawhna sa kha-a mi nam kideidanna, leitunga zawnna ngaunate leh gam sung ki ukna sunga thuman lohnate thudon loh khak pen Khristiante ading a kicing hi lo ding hi. Thuciam Lui sung i et ciangin Pasian in mi pum khat bek gum lo-in a nam buppi a a gupna a huhna leh mi pum khat bek gimna pia lo-a a gam bup nam bup-a gimna a piakna mun tampi om hi. Sodom leh Gomorrah pen a vekun gimna kipia hi. Nineveh khua ah Jonah in thu a hilh lai in mi pum khat bek kisik dingin ci lo-in a khua buppi a kisik dingin ci hi.\nMat. 28:19 sungah Jesuh in mi pum khempeuhte nungzui suak dingin a cihna i muh mah bangin mi pum khat bek hi lo, mi nam in zong thukhenna thuak ding hi ci-in a genna Mat 25:31-46 kimu hi. Tua hi-a mi pum leh gam kikhen thei lo-in mi pum khat kigawmkhawm, kipawlkhawm a om i hi (Rom 13, 1 Pi 2, Ef 5 & 6). Mi pum khat bek nuntakna pen Pasian thu in a gen sak khakna bangin gam sung thu leh nuntakna ziate Khristiante in thudon kul lo ding ngaihsutna leh tuate suk khak leh lawn khak pen a siang lo zaha kihilhna om thei a hih manin dahhuai hi. Hih thu tawh kisai-in Billy Graham in “Jesuh in suahkikna thu khut lang khatah tawi-in a lang khatah tui hai khat tawi dingin hong hilh hi. Na dang khempeuh tawh gam sung haksatna leh thuman lohnate zong i lunghihmawh ding ahi hi. Lungdamna thu pen tangpi tangta nuntakna tawh kisai hi cih thu ka hanciam tawntung hi. Gam sung haksatna thute thudon lo-a om kha Khristian pen dahhuai hi” ci ngei hi.\n1967 kuma America Kumpi in “Zawn’na Gal Do Ding” (War on Poverty) cih thu kikupna Washington khuapi-ah a pai lai-in mi tampite in a mawhsakna thu pen Billy Graham in a thuh kikna-ah mi zawngte leh ci mawhte kep ding don ding thu Lai Siangtho sung mun 175-ah om ahih ciangin zawn’na langpan’ dingin Lai Siangtho in hong hilhna lian khat hi ci hi. “Na khut taklamah Lai Siangtho tawi-in na vei lamah leitung thukizakna (newspaper) tawi leteh Pasian nasep zia ding na tel pan ding hi” ci-in gen ngei hi. Pasian thu aipeng noptuamna ding sa i hih manin angsung thei Khristian tampi ki-om kha-in “Kei siangtho peuh leng hih leitung bup gam bup pen a nit hang phamawh sa ke’ng” ci bang pianin mi tampite i nuntak manin i kingaihsut phat ding kul hi.\n“Leitung” kici kammal telkhialhna in zong a dahhuai khat hi. Vantung thu leitung thu, Pasian thu deih kisa-a leitung thu leh leitung nuntakna thu khat peuhpeuh nasim lo hiam, a kihhuaia seh khit hiam zong man lo kha ding hi. Leitung nuntakna sunga gamtatna man lote genna in “leitung” cih mah a om manin kitel khial thei hi. Pasian in leitung ita a Tapa hong pai sak zaw tham a hih ngaihsunin, dawimangpa bek i piak bawl tawntung ding hi lo hi. Pasian deihlohna tawh kituak genna leitung leh a deihna tawh kituak genna leitung kammal omnate lim takin Lai Siangtho ah kan ding kisam hi. “Wheaton Declaration of 1966” kici sungah “Lai Siangtho cihna tawh kituak zia lo bang pi-in leitung pan pumpi kituam bawla i om sawmna bangin leitung haksatna leh kisapnate pha takin i sem thei kei hi” ci hi. Leitung a ding ci i hihna tuat pha ni (Mat. 5:13).\nTu huna Pasian thu gupna thu i san cianga i khialhna lian khat in Jesuh Khrih pen mawhna khialhna sung pana hong honkhia thei ciang bekin sangin Kumpi Topa ahihna i sang kei hi. A sia lamin gen leng, Jesuh pen i cihmawhna pan hong hon ding bek-a deiha, a thu zuih ding, a ukna man ding leh thudot ding a sang nuam lo i suak hi. Hong hotkhiatna pen hong uk nop man leh a deihna i zuih theih na’nga a hong honkhia hi zaw hi. Ama’n hong hotkhiat ciangin ama huhna tawh ama deihna zuih theihna thu hong guan hi. Tua pen Kha Siangtho nasepna hi. A tak takin Jesuh pen mi pum khat tung bek ah vaihawmna ana nei hi lo-in leitung leh vantung a ana khempeuh a neipa hi (Mat. 28:18). Na khempeuh ama piansak ahi hi (Joh. 1.3). Kumpi tokhomte, uknate, a sang bel nate leh vangliatna khempeuh zong ama piansak hi a, amahmah in uk hi (Kol. 1:15-20). Tua hi-a gupna deihna pen a kipiangsak nate khempeuh in suahtakna a ngah na’ng ahi hi (Rom 8.19-22). Mihingte pian’thakna ding bek hi lo-in na khempeuh in a thak a suah na’ng thu pen Lungdamna Thu ahi hi (Mang 21:5).\nLungdamna Thu Gingsak Un\n(Lungdamna Aw Vol.1 No.1 March-April, 1976, laimai 1 leh Vol 1 No.2 May-June, 1976 laimai 1 leh 4 pan kiteikhia)\nEi mualtung gamte ah Khristian biakna thu hong tun nungsang kammal thak i zat bel khat in Mission ahi hi. ‘American Baptist Mission’ hi’ng, ‘Welsh Mission hi’ng, ‘N.E.I.G. Mission hi’ng’ i kici thei puut hi.\nTua in bang deihna, bang khiatna, bang cih nopna taktak hiam cih kan tuan nawn se lo-in, Khristiante’ kipawl khopna min bangin i zang thei pen hi. Tua pen a hih tei hangin biakna tawh kipawl a kizatna panin thupuak nasepna thu gen nopna hi zaw hi. Pasian lungdamna thu mi khat pan mi khat, mun khat pan mun khat leh gam khat gam khata kipuak sawnna nasepna in ‘mission’ kici hi.\nPasian thu khat leh khat kihilhna thu hi a, a mun a gam bangtan gamla hi ding cih thu pen a deihna lian hi masa lo hi. Tua banga nasepna a hong sem, thu a hong puak mite pen ‘Missionary’ kici hi. Abei sa kum bangzah hiam a kipanin tua banga Pasian thu a hong hilh Missionary-te in hong ciahsan zawh ciangun eite pen ‘T.B.A., ‘C.B.A.’, ahi zongin, ‘Presbyterian Synod’, ‘N.E.I.G. Mission Church’ ahi zongin pawlpi ci-in pawlpi (Church) min i kivawh leuleu hi. Gamdang mite’ kepna khoina Mission hun panin ei leh ei a ki-uk a kikeem thei Pawlpi-Church hun tung ta hang i kicih nopna khat ahi hi. Tua ahih leh mission kici kammal eite in i zatna ding a kisapna om nawn lo hi i ci thei ding hiam? Hih dotna in tu-a i kikup nop pen thu a hi hi. Mission bangcih nopna hiam? Lai Siangtho hilh siam Rev. Dr. John Stott in hi bangin ci ngei hi: ‘Pasian in Pasian a hihna hanga na a sepnate in mission hi. Lai Siangtho sunga nungta Pasian pen thupuak Pasian hi i cih ciangin Mission khiatna gen hi hang’ ci hi. Pasian in a Tapa Lungdamna Thu puak dingin hong paisak a, tua mah bangin eite zong tua Lungdamna Thu hilh sawn, gen sawn dingin Jesuh in thu hong pia hi. Tua pen Mission hi. ‘Pasian in Mission phuan a, Jesuh pen Missionary hi a, leitung pen Mission Field hi’ a cih pak pen thuman khat hi. Tu huna Mission Committee, Missionary Board, Missionary Society cihte hong kiphuh ngeingaina in hih thu hang ahi hi.\nMission kici kammal pen i zakna sawt zo ci phot ni. Tu huna i zak mun mahmah khat pen ahih leh Evangelism kici kammal hi. Hi pen Evangel kici pan hong kizang hi a, tua pen Gospel kici tawh a khiatna kibang hi. Gospel pen Lungdamna Thu ci-in i Lai Siangtho sungah kizang hi. Jesuh in Ama nuntakna tawh leitung mi mawhte hong gup khiatna thu, nuntakna thu gen nopna hi a, tua pen lungdam huai ahih ciangin Lungdamna Thu kici pah hi. Tua ahih ciangin Evangelism kici pen a tomin gen pak sawm leeng, Lungdamna Thu, Gupkhiatna Thu pulakna leh kizelhsakna nasepna thu kici thei ding hi. Bang ci-in Lungdamna Thu genin, semin, hilh le’ng kicing thei peen ding hiam cih thu in Evangelism hong suak hi. Hih tawh kipawl in Lai Siangtho thu a hihna, a hilhna bang a lente, a saangte in Evangelical Pawlpi ci-in zong kigen thei hi. Tua bang thu a lente leh a sang mite in zong Evangelical kici thei-a, amaute gamtatna leh sepna thu pen Evangelistic nasepna kici thei hi. Tua ahih ciangin tu huna Pawlpi nasepna sungah ei kammal a hi lo, Mission, Gospel, Evangelistic, Evangelical, Evangelism cihte hong kizatna pen thu lamdang hi lo zaw a, a khiatna leh a zatna i kikup taang ciat ding thu khat hi zaw hi. Kha khanlawhna hong tung a, Pasian nasepna tawh kipawl lawpna, thanuamna leh hahkatna hong piang a hih manin kuama peuh nuam hang.\nThu khat panin, ‘Pasian na sem ni’, ‘Gupna thu, Lungdamna Thu gen ni,’ i cih ciangin thu haksa lo tawh a kibat hangin, ‘Bang ci sep ding, bang ci gen ding?’ cih thu i gen ciangin ngaihsutna kibang kim pah loin, kikup ding thu tampi tak hong piang thei hi. Tua pen tang lai-in zong hi a, tu hunin zong hi ve ve hi.\nLai Siangtho siam khat ahi Leighton Ford in a genna panin Thuciam Thak Bu sunga Pasian nasepzia (Evangelism) pawl thumin hong lak hi.\n1. Khat leh khat ki-itna tawh kipawl khawm a, teci panna (Koinonia). Marka 2:16 sungah Jesuh in a sepzia kimu hi.\n2. Khat leh khat kikep kikhoina tawh teci panna (Diakonia). Cinatna nam tuamtuam a veite damsakin, dawite hawlkhia-in Jesuh in Pasian na seem hi (Marka 1:34).\n3. Lungdamna Thu genna, pulakna tawh teci panna (Kerygma). Mawhnate kisik a, Lungdamna Thu saang dingin Jesuh in thu hilh hi. (Marka 1.14) Tanglai sawltakte hun lai-in zong hi bangin na seem uh hi. Khat le khat ki-itna tawh kipawl khawmin teci pang uh hi. (Sawltak 3:6). Tua ciangin hahkatin Pasian thu hilh uh hi (Sawltak 5:42). Gambup Pawlpi in a hi zong, khua pawlpi in a hi zong, mi pum khat in a hi zongin Pasian na i sepna uh, Jesuh a ding teci i pan’na-ah hih thu thumte ki-itna tawh kipawlna (fellowship or koinonia), hehpihna tawh nasepna, gamtatna (service or diakonia), leh kam tawh hilhna, pulakna (proclamation or kerygma) a kicingin i zat kim ding, i zuih kim ding a hi hi.\nI phawk kik ding thu pawl khat om hi. Pasian Thu, Lungdamna Thu, Lai Siangtho Thu, Khristian Thu Upna kici leh biakna dang a tuamtuamte kilamdanna lianpen in Kha nuntakna thu a hi hi. Lungdamna Thu kici-in mihingte in mawhna sungah a sihna pan nuntak kikna a ngahna thu cih nopna hi. Johan 3:16 in a gen zong tua thu hi. Tua hi-a tanglai mah bangin tu hunin zong Jesuh Khrih a saang, Amah hanga nuntakna thak a ngah, Amah hanga mi thak a suak leitungah a ni ni, a kha kha-in kibehlap tawntung a hih manin Topa min i phat hi. Tua laitak mahin gupna thu, suahkikna thu, lungdamna thu a saang nuam lo, a saang thei lo mi tampi tak Pawlpi sung mahah a hi zong, Khristian kici min pua mite lakah a hi zong om lai a hih manin dahhuai hi. Tua bangin thu-um nai lo, Pawlpi pua lamah a om lai mite i teci pan’na kitelh zo lo hi. Amau ading thu i ngetsak ding i tavuan lian hi. Tua ciangin Lai Siangtho thu a thei, suahkikna thu a kamngah, Lungdamna Thu a thei, a hih hangin amah pen Jesuh tungah a ki-ap lo Jesuh thu a zui lo hi napi’n ama theih bang a thei lote a simmawh pawl khat a om manin dahhuai sem hi. Tua ciangin amah in gupna thu sang a, kha nuntakna zong ngah takpi hi napi, ama muhna leh theihna bang leh zuihna bang a ngah nai lote a hi zong, ngah nai a sak lohte a hi zongin te pen neu et kha pah a, amah leh amah tawh kibang zaw diakteng pen ‘misiangtho’ pawl lima kibawla pawl tuam phuan a hi zong, a phuat sawm a hi zong om thei hi.\nTua banah amahin suahtakna, nuntakna thak, kikheelna thak a ngah kha beek zong hi lo napi tua ‘misiangtho’ pawl penah va kihel sam a, amau pawla kihel lote a thusim hiau lo mi pawl khat mah om hi. A taktakin ci leeng hi banga thu zuau gen a, a kineih, tuu vun a silh ngiate hangin mi tampite in Jesuh hotkhiatna thu sang thei lo uh hi kha ding hi. Lam khat panin tua banga a kineih a kibawlte hanga ei a lunghihmawh, a deih taktak kimlai-in Jesuh thu thudon lo-a mot om pen lah dahhuai sawnsawn hi.\nTua ahih ciangin Pawlpi makaite, thuhilh siate leh thu-um mite khempeuh in i Pasian nasepna, i teci pan’na kingaihsun pha ciat ni. Lungdamna Thu a kicingin mi buppi adingin hilh ding hi. Gupna in tawntung nuntakna thu hi a, tua kha a nei mipa/minu in pumpi leh lungsim nei mihing a hih mah bangin, it khin hehpih khin, gum khin nuam hi. Gum thei hi. I thu hilhna in vantung lam bek sukha lo-in leitung zong a suk khak ding hi. Jesuh vantungah om den lo-in leitung ah hong kumsuk ciangin Lungdamna Thu kici hong piang thei pan bek hi. Pasian Thu a za nai lo, gupna thu a sang nai lo, khuavak a ngah nai lo mite lakah “Leitung ci” leh “Leitung khuavak” i suah ding pen i mission nasep hi. Ci leh khuavak in leitung panin al kei luateh, mial luateh ci-in kidaithah mawk-le-uh amaute a alsak, a vaksak Jesuh adingin amau geelin kimanna nei lo suak ding hi. Khatvei College ah ka kah lai-in ka siapa un Khristian nuntak zia ding, pawlpi nuntak zia ding hong lahna tu dongin ka mit kha-ah luai lai hi. Suang laivom sungah mihing lungtang a hi zong, pawlpi lungtang lim a hi zongin dingin beem (o) golpi gelh hi. Tua beem laizang takah beem khat gelh kikin, tua sungah Khrih omsak phot hi. Tua Khrih beem panin Pasian tawh kipawlna (worship), lawmte tawh kipawlna (fellowship), Lai Siangtho simna (Bible study), thungetna (prayer), thuhilhna (proclamation/preaching), leh gamtatna nasepna (service) te hong mengkhia sakin a gol beempi pen a kikim ciatin hong kihawmsak liailiai hi. “Jesuh Khrih sungah i khantohna a kidom kim ding hi, khen tuam dei tuam om lo ding hi” hong ci hi.\nTua ahih ciangin thugenin, Lai Siangtho enin Mission leh Evangelism thu pawlpi in lim takin a ngaihsut ding thupi hi. Kha mangthang a zong lo pawlpi in a mangthang pawlpi hi a kicih mah bangin mi ngah na’ng i hanciam ding hi. Tua kha mangthang i zawn penin nang leh keimah bangin a gilkial thei, natna satna a thei pumpi nei, a heh thei, a nuam thei, a dah thei lungsim nei hi cih zong phawk khial lo-in, Jesuh mah bangin a buppi-in i it ding hi. Jesuh in a phel lang khat bek it lo hi. “Kha Siangtho tua bangin kikaisak lecin (lehang), vantung na seem dingin siam ding sawt lo-in.”\nLia Zamnu Interview-na (Lelte Weekly)\nCan a rock band perform gospel songs?\nBuonglienkung is no more!\nScavenger Project - Showcasing Mizo Musical Talents\nReligious Conversions Reconsidered\nLelte Weekly Interviews Zamnu - The Burmese Sensation\nFree eBook From Zo Aw: Download Now!\nZo Lengthe - My Favourite Zomi Rock Song\nNorwegian Baptist Union to Help Mautam victims in Chin State, Burma\nSang Leh Lai Tawh Kipattahna Panin\n(Zolai Kum Sawmnga Cinna Pawi 1925-75 Lamka, Laimai 15-18 pan a kiteikhia)\nLeitung bup minam ciaptehna pan Mongolian minam a hi, Tibeto-Burman kam a zang Zomite pen Burma, India leh Bangladesh gamte-ah i teeng hi. Burma-ah Chin Hills, Upper Chindwin leh mun tuamtuamah i teeng hi. India ah Manipur, Mizoram, Tripura, Nagaland leh Assam gam mun tuamtuamah i teeng hi. Bangladesh-ah Chittagong gam sungah i teeng hi. Tua bangin mun tuam gam tuamah teengin kikhenthang i hih manin i ngeina, i gamtat leh kampau kibang kim lo hi. Tua hangin mite in zong minam tuamtuam mah hong sa-in Chin, Kuki leh Lushai cih bangin min tuamtuam hong guan uh hi. Tua bangin eite in zong i kam zatna tawh kituakin Laimi, Mizo, leh Zomi cih bangin i kilo hi. A tomin ci leeng, minam khat hi napi hangin gam tuamtuamah min tuamtuam leh kam tuamtuam zangin i om hi. Tua a hih manin mi tuam nam tuam takpi mah a kisa zong i om hi. A hih hangin tu hun ciangin lai pilna tawh khuamuhna, gamtatna leh ngaihsutna hong tangzai zaw ta a, kikawmna, kiphakna zong hong ol zaw ta a hih manin pum khat sa khat i hihna pen kitel pianpian ta a hih manin lungdam huai hi.\n1890 pawlin British Kumpi in hong khangin i gam hong uk a, tua tawh kitonin Khristian makaite hong tun ciangun i minam tangthute lai-ah kikhumin, i kam i lai zong tua hun ciangin hong piang hi cih ding a hih manin a khangmoi mahmah lai minam khat i suak hi. Tua ahih manin 1900 ma lam tangthu gen ding tam pha lo-in a beisa kum 75 sung thu panin i minam leh gam nuntakna zia kikum thei leeng zong a kicing mahmah lai ding khat ahi hi. Tu-in kum za-sim 20-na a cin’na ding kum 25 bek in sam lai a, seh li suah seh thum pen i zang khin hi. Tua a hih ciangin kum 2000 a cin’ nading a sapna kum 25 sung teng pen bangci bangin zangin zeek leeng i gam i lei, i minam a dingin manpha thei pen ding hiam cih thu ei tu khang mite in i lunghihmawh ciat ding kilawm hi. Hong tung ding kum 25 sungin a beisa 75 sunga thu piang, na piang leh mi piang khempeuh sanga tam zaw leitungah piang ding hi ci-in mipilte in ummawh uh tham lo-in, tua phawk kawm gige-in kalsuan ding, ngimna geelna neih ding hanciam uh hi. Tua a hih leh, Zomite in zong lungpilna ngaihsut siamna tawh i kalsuan kul ding hi.\nMi dang gam dangte zahin i pilna, i siamna leh hauhna a kicin’ nai lohna hang tawh kihawmthawhna tampi i neih hangin i gam in lei leh a ni a kha tawh kituakin thupha tampi Pasian in Zomite hong pia hi cih thu i phawkkhialh loh ding thu khat hi. British kumpi in kum 60 tang hong uk zawh uh 1947-48 ciangin Burma leh India in suahtakna ngahin, tua pan Pakistan hong piangin, Pakistan panin 1971 kumin Bangladesh hong piang hi. Tai patle 13,902 a zai, mihing 32,300 (1973) a pha Chin Hills pen 1948 ciangin Chin Special Division kici-in Chin Affairs Council leh Chin Affairs Ministry nei-in ki-uk hi. Gam vaihawmna-ah Vum Ko Hau, Mang Tung Nung, Shein Htang, Vuan Tu Maung, Za Hre Lian, Ral Hmung, Thang Lian, Lun Pum leh ulian dang tampi min hong kidawk hi. Kumpi nasepna sungah Thawng Cin Thang, Tuang Hmung leh mi dang tampi mahin min hong nei uh hi. Galkap lam zong kidawm tuan lo-in Dal Za Kam, Lian Cin Zam, Khen Za Mung, Hrang Thio, Putpa, Pau Khan Thang leh adang tampi mah i lungnoppih uh hi. 1962 kuma General Ne Win’ makaihna tawh galkap in gam vaihawmna hong let ciangun Chin Supreme Council kinei a, Son Kho Lian in hong makaih hi. 1974 ciangin Burma in Upadipi thak nei a, Chin Special Division pen Chin State hong suak hi. Gambup vaihawmna lian pen Council of State-ah Chin State panin Khen Za Mung leh Thakin Aung Min, Council of Ministers-ah Vankulh, leh vaihawmna hiang tuamtuamah ulian tampi kihel hi. Khristian pawlpi lamah S.T. Hau Go, Van Bik, Kyon Bil, Hre Kio, Kam Khaw Thang te-a kipan mi dang tampi in hong makaih uh hi. Tua bangin khantohna hong piang a, tu ciangin kumpi nasem ulian, galkap mang, zato siavuan, sitni omin, M.A., M.Sc., Ph.D. cih mah a ciangciang panin hong pusuak nainai hi i ci ding hi.\nTai patle 8143 a zai, mihing 332, 390 (1974) a omna Lushai Hills pen 1952 kumin District Council-in ki-uk hi. Tua huna kipanin R. Vanlawma, Pachhunga, Lalsawia, Ch. Saprawnga, H.K. Bawichhuaka, Chalchhunga, Lalmawia, R. Thanhlira, C. Pahlira, A. Thanglura, Hrangaia, Lalbuaia leh mi dang tampi min hong kigen hi. Kumpi nasepna panin Hmingliana, Lalbiakthanga, Khawtinkhuma, C. Lalrema leh a dang dang in za lian hong ngah hi. Galkap panin Thenphunga, C. Vankunga cihte in min hong nei hi. Khristian pawlpi lamah Zairema, Ngurauva Ralte, Pazawna, C. Lalhminga, leh a dang tampi mahin makai uh hi. 1972 ciangin Mizo Hills District pen Union territory hong suakin Mizoram cih min hong pua hi. Legislative Assembly nei-in Chalchhunga, R. Thangliana, H. Thansanga, Ch. Saprawnga, Vaivenga, Khawtinkhuma, Lalsangzuala leh ulian dang tampi in vaihawmna len hi. Sangliana in M.P. sem hi. Tua bangin khantohna piangin, zum nasem ulian, siavuan, galkap mang tampi omin, M.A., M.Sc., Ph.D. cihte leh I.A.S., I.F.S., I.P.S. cihte a gamgamah hong kicing mahmah hi.\nTai patle 8628 a pha, mihing 10,72,753 (1974) ten’na Manipur pen suahtakna ngah ciangin State minin tawmvei sung ki-om hi; tua zawh ciangin Part C State kihi kik a, tua pan Union Territory in sawtpi mah a ki-uk zawh ciangin 1972 ciangin State i ngah kik uh hi. Tua sungin gam vaihawmna-ah Teba Kilong, S. Vungkhom, Paokhohang Haokip, Paolen Haokip, T. Goukhenpau, Pauneikhai, N. Gouzagin, T. Gougin, Haukholal Thangjom, Ngurdinglien leh a dang ulian tampi hong khang khia uh a, India Parliament-ah Paokai Haokip M.P. in i nei hi. Kumpi nasepna-ah Thangkhopao Kipgen, T.C. Tiankham, H. Vum Khaw Thang cihte leh mi dang tampi in hong makaih uh hi. Khristian pawlpi lam panin Nengzachin, Rochunga Pudaite, T. Jam Khothang, Dongkhothang Singson, Mangkhosat Kipgen leh a dang tampi mahin hong makaih uh hi. Tua ciangin zum nasem ulian, siavuan tampi M.A., M.Sc., a kipan I.A.S., I.F.S., I.P.S. cihte dongin ulian tampi hong piangkhia hi. Manipur gam mi buppi seh li suah seh thum tang pen Meitei hi a, seh nihte pen Naga leh Zomite hi hang cih theih ding hi. Tua hi napi-in a mi tawh kituakin Zomite in nasepna leh vaihawmna kilen kawikawi bilbel hi.\nKampau leh lai tawh kisai-in Mizoramah Lusei kizangtang pen hi. Mualtung Manipur ah a kizat kim theih loh hangin Manipur-ah Meitei kam kizangtang pen hi. Chin State ah a kizangtang kam piang zo nai lo a hih manin haksatna leh supna tampi om hi. Lai leh kam pen pilna siamna kihawmna, kikawmtuahna bulpi a hih ciangin i lunghihmawh ding thu lian khat hi. Hih thu tawh kisai-in Tedim kam pau mite in tavuan lian nei uh hi ci le’ng kikhial lo ding hi. Bang hang hiam cih leh kam nam khat zang panin Chin State sungah a milip tam pen a hih mah bangun zum nasem, sangsia, galkap leh lai pilna a ngah zong tam pen a hi uh hi. Sumsin sumbawl a hahkat mi a hih mah bangun neih leh lam zong a kicing zaw gam hi a, Chin State pua Burma gam sung mun tuamtuamah Tedim kam a zang mi a om bek tham loin India gampi dongin kizang thei kawikawi hi. Sang leh lai tawh kisai-in Burma ah gambup kam leh lai a hi Burmese banah gamkete leh minam tawmte’ kam leh lai zong zum sung sang sungah zat theih, puah theih na’ng thu a thak Upadi Nambat (Article) 102 leh 152 sungah lim takin hong kikhumsak ciatciat hi. Tua bang mahin India gamah zong gam bup kam a hi, Hindi leh English banah gamkete leh mi nam tawm zawte’ kam leh lai puah ding, zat ding thu Upadi Nambat (Article) 29, 30 leh 46 sungah a kicingin kigelh hi. Ei a puah ding, a zang ding mite i ginat ding, i kivak i kizen ding bek thupi hi. Kumpite in hong huh nuamin a mansa-in om uh hi.\nLokhawh singpuak haksatna gam, sing kawm suang kawma teeng, kumpi tuamtuam vaihawmna nuai-ah a kikhen minam i hih hangin a toma i gen samsamna bek panin zong i gamah khantohna nakpi tak piang hi i ci ding hi. Tua thu i ngaihsut ciangin Pasian in Zomite deihna zatnopna khat hong nei hi ding hi cihna lungsim hong guan hi. Gentehna pak panin, 1973 August kha-in Calcutta khuapi-ah Zomite khat Customs & Excise zuma mang lian Collector khat ka mu hi. November kha-in New York City-ah Indian Mission to UNO-ah Secretary a sem khat na om hi. 1974 May kha North East India Christian Council kumcin’ kikhopna Tezpur ah President a kipan ulian dang tampite in Zomi vive a hi uh hi. Gauhati vanleng tualpi-ah 1975 September kha-in Manipur Gam Director of Tourism, Manipur gam Secretary, India kumpi Income Tax Officer, Gauhati University a Ph.D. a kah laitak, Allahabad University pan M.A. a man khinsa, Eastern Theological College pan B.Th. a man khin lian tawh zing tungin ka kisutuah kha uh hi. 1976 January kha-a Hyderabad khuapi-ah Evangelical Fellowship of India (EFI) Silver Jubilee khoppi lian a kineih lai-in hun ukpi a kipan makai dangte leh Pasian phatna lapawl sate in Mizoram leh Manipur pana pai Zomite a hi uh hi. A kha kik February kha-in Imphal vanleng tualpi-ah Manipur gam Cabinet Minister leh Hill Standing Committee-ah Chairman a sem masa penpa te gel tawh ka kimu kha uh hi. March kha-a Manipur Baptist Convention kum nga hal kikhoppi Imphal-ah a om lai-a mihing 10,000 mai-ah, “Hong Honpa Itna Gengen Nuam Ka Sa” ci-a la tawh teci a pang, tua late mah April 2, nitak nai 5, minit 5 hun lai taka All India Radio, Imphal, pana hong sakhia zuaizuai mite in Chin Baptist Choir (Manipur) te a hi uh hi. Hih banga i mit tawh i muh, i bil tawh i zak thu tawm khat i kaihkhop pakte nangawn in Zomite khut sungah talen lian hong kikoih hi cih hong lak hi. Tua hi-a Pasian zahtak kawma sang leh lai tawh kipattahna panin gam leh lei-ah khantohna, mainawtna leh nopsakna piang thei-a, piang thei lai ding hi.\nAn Interview With Bianca Son\nMoney or Your Language\nChin, Mizo, Zomi or Kuki- Which is the most politically acceptable identity for a Zo?\nMangthang nuam maw, mangthang nuam lo?\n- by Rev Khup Za Go\nLeitung minam khempeuh in minam vanglian, gam leh lei nei, biakna, ngeina kician nei, lai leh pau kician nei hi hong kicih ding i ut ciat hi. Gam leh lei nei lo, pau leh lai kician nei lo, biakna leh ngeina kician nei lote pen minam mangthang leh mi tavaite kici hi. Tua banga kumpi vaihawmte leh leitung minam dangte in mi mangthang leh mi tavai a hong cih ding kuamah in i ut kei ciat hi. I ut loh mawk hangin ut lohna bek tawh hong kisai khin thei lo hi. Mi haite pen a hai a hih lam uh a kithei lote mah hi. A hai a hih lam uh a kitheite in a pil na’ng uh zong pah hi. Mi in cina a hih lam a kitheih ciangin a dam na’ng zatui zaha a zong pah hi. Tapa taimang in zong a mang a hih lam a kiphawk ciangin inn lam hong delh pah vilvelin a pa kiang hong kidenna a, a mang lo hi ziau hi. Minam mangthangte in zong amau mangthang kisa lo kha ding hi. Mite in minam mangthang khatin hong ngaihsun hi, a mangthang minam hi hang cih a kitheite pen kibawlphain, kipuahpha ding uh a, mangthang lo takpi ding uh hi. Tua pen eima khut sungah om gige hi. Na um maw?\nLeitungah minam min kician, gam leh lei kician leh lai leh pau kician khat a neite pen minam mangthang khata seh ding kilawm lo hi. Kumpi khat a hih lian loh hangin gam uk khat sung kumpi khat sungah zong minam tuamtuam om thei a, minam kician leh minam mangthang hi lo hi cih theih ding minam kician cih theih na’ng mah om veve hi. Tua ahih leh ei minam pen bang dinmun ngel ah i ding hiam i ki-et nadingin leitung minam pawlkhat en pak sai dih ni.\nSen (Chinese)-te in kumpi gam khat ahi China kici gam khat nei a, pau zong tampi a neih hangun zattang diak Mandarin pen Sen kam hi ci-in kiseh hi. Sente omna khuapi tampi a om hangin Beijing pen amau khuapi hi a, mite in zong Sente’ khuapi mahin seh sak hi. Sen minam mah in Taiwan kici kumpi gam tuam khat zong nei a, tua ah Taipei kici a khuapi uh hi. Tua gamah Madarin mah lai leh paupi-in zang uh hi. Leitung gam tuamtuamah, kumpi uk tuamtuamah Sente a om kawikawi hangun minam mangthangin kiseh lo hi.\nGerman minamte in Germany kici gam khat nei a, Berlin kici pen a khuapi uh hi. German lai leh pau cih zong om hi. German mi gam dang tuamtuamah a om hangun minam mangthang kici thei tuan lo hi.\nMikang (English) minamte pen England gam bekah hi loin leitung mun tuamtuamah a om kawikawi hangun England ah kumpi nei uh a, England khuapi leh phualpi London pen Mikang minam khempeuh khuapi-in kisim hi. Pau leh lai zong English ci-in a kician, a thupi khat nei uh a, American English cih bang a om tei hangin English-te pen minam mangthangin kisim tuan lo hi.\nTanglaiin India gam a kici pen lian mahmah hi. Sri Lanka, Burma, Pakistan, Bangladesh kici gamte India pan a leengkhia vive hi. Tua a hih hangin tuin zong India mite in India gam cih ding nei hi. Tua sung ah Kolkata, Chennai, Mumbai, Bangalore, Delhi cih bang khuapi lian tampi om hi. Ahih hangin tua sungah Delhi pen kumpi vaihawmna leh phualpi-in kiciamteh hi. India gam sungah kampau nam tampi - Assamese, Bengali, Gujarati, Hindi, Kannada, Kashmiri, Konkani, Malayalam, Manipuri, Marathi, Nepali, Oriya, Punjabi, Sanskrit, Tamil, Telugu, Urdu, Sindhi cih bangin tampi a kizat hangin Hindi pen India lai paipi leh leh pau paipi hi ci-in kiciamteh hi. India mite leitung gam tuamtuamah sum thalawh, kuli, sangsia, kumpi nasem a om kawikawi hangun minam mangthangte kici thei lo hi. Bang hang hiam cih leh kumpi gam India, khuapi Delhi, leh gambup kampau Hindi a nei, a zang minam kician khat mahin kingaihsun hi.\nKawlte in Burma (Myanmar) kici kumpi gam khat nei a, Rangoon (Yangon) pen kumpi phualpi leh munpi hi. Kawl lai leh pau mah kumpi in a zang bek hi loin Kawl kici minamte in lai leh pau nam khat a nei suak hi. Kawlte pen minam mangthang hi cih ding kilawm lo hi.\nBengalite in Bangladesh kumpi gam nei a, Dhaka khuapi a vaihawmna uh hi a, Bengali (Bangla) kici pau leh lai nei hi. Tua banah India gam sungah West Bengal kici State khat nei uh a, Kolkata kici khuapi leh phualpi nei uh hi. Hih State ah zong Bengali (Bangla) pau leh lai mah nei veve uh hi. Gam nih ah a kikhen hangun khuapi kici thei a kicianin om tuak a, tua gamah minam min kician Bengali leh lai leh pau kician Bengali zang tuak a hih ciangun minam mangthang cihhuai tuan lo hi.\nNepali (Gurkha) minamte pen India, Burma, Bangladesh, Pakistan leh England gam dongah sum thalawh, kuli, kongcing, galkap, palik, kumpi nasem cih bangin om kawikawi uh hi. Lai pil kim lo, hau kim lo a hih manun mite in neu-etin, simmawh pian kawikawi hi. Ahih hangin gam kician khat Nepal gam nei-in tua ah kumpi nei uh hi. Kathmandu pen Nepali minamte khuapi leh vaihawmna hi. Nepali lai leh pau nei uh hi. Minam min a nei, gam a nei, lai leh pau a nei, khuapi kician khat a nei Nepali mite pen gam tuamtuamah a om zelzul kawikawi hangun minam mangthang cih theih laizang ding hi lo hi.\nHih banga leitung minam tangthu tawmkhat i lah pakna panin minam kician kicite khempeuh in minam min kician khat, gam kician khat, khuapi kician khat leh pau leh lai kician khat nei hamtang uh hi cih i mu hi. Tu’n ei minamte ki-en cian dih ni. Minam min Chin, Kuki, Lushai, Mizo, Laimi, Zomi, Shou, Chou, Zo cih bang tampi i nei zihziah hi. Gam zong Magwe Division, Sagaing Division, Chin State, Mizoram, Manipur, Nagaland, Assam, Meghalaya, Tripura leh Chittagong Hill Tracts ah i nei kawikawi hi. Gam i neihna mun dang zong thei lai ding hi teh. Khuapi zong Tonzang, Tedim, Falam, Haka, Thantlang, Matupi, Mindat, Kanpetlet, Paletwa, Champhai, Aizawl, Lunglei, Lawngtlai, Saiha, Kolosib, Parbung, Thanlon, Singngat, Lamka, Henglep, Kangvai, Kangpokpi, Motbung, Molvom, Haflong, Agartala, Jowai hi a, a dang zong na theih beh lai ding hi. Pau leh lai zong kihau bilbel a, dozen nih val - Tedim, Falam, Haka, Khumi, Dai, Zanniat, Ngawn, Hualngo, Siyin, Lusei, Hmar, Mara, Bawm, Biate, Ralte, Paite, Simte, Gangte, Thahdou, Ashou, Zotung, Zou, Chou, Chote, Chorei, Chiru, Hrangkhol, Mara pau ci-in i kiciau zihziah hi. Hih banah ko pau zong kihel nai kei lai zong na ci nuam kha ding hi.\nA tunga i gensa minam kician leh a mangthang lo minam i gensate bangin i minam min, i gam min, i phualpi leh khuapi min leh i lai leh i pau cih ding khatkhat dawhkhiat ziauziau ding nei lo i hih manin minam kician, gam kician, khuapi leh phualpi kician leh lai leh pau kician a nei sinsen minam i hi hi i kicih nop hangin suak thei lo “thong” hi. Kawlgam sanggamte cihdanin a “kingah lo ngiat” hi. Tua hi-a eimite pen Mizogam Leisanzote cih banga i “khauh pai” nop hangin piang zo lo hi. Minam kician khat suah na’ngin\nPai nuam le’ng nai cik hi a,\nUt kei le’ng lah gamlapi\ncih la i apply thei ding hiam?\nKa neu lain Mizogam Murlen khua Pa Khai Do Thang kici khat in, “Hat mahmah leng gala mualpi pen ka khe tawh suikhia, pekkhia zo ding hi’ng” a cih laizang leh, a lawmte in um loin nial huan uh hi. Ahih hangin amah in, “Hat mahmah peuh leng” a ci teitei hi. Tua bangin minam kician khat suah ding ut mahmahin a tunga i gensa i minte sung pan minpi dingin khat teelkhiain, gam tuamtuamah i kikhen hangin a tunga i tenna gamte lak panin khat pen gampi dingin bulbawlin, khuapi tampi i neih sung panin khat pen i minam khuapi minvawhin, pau leh lai tampi i neih zihziahna sung panin khat penpen paupi, pautaang dingin minvawh lel lehang olno, nai cikin minam kician khat suak ziau ding a, mite in hong simmawh thei lo ding a, eite zong kigawmin, kilomkhatin na sem khawm peuh lehang i thahat ding hi. “Hat mahmah peuh leng” cih bangin ei kithutuakin ut mahmah peuh lehang Kawl kumpi, India kumpi, Bangladesh kumpi, leh UNO kumpi nangawn in hong kham zo ding hi lo a, hong kham nuam ding lah hi lo a, hong kham ding ngeina zong lah hi laizang lo hi. Dawi leh kau nangawn in hong kham zo ding a hih lopi!\nGentehnain Kawlgam, Vaigam leh Bangladesh gam donga a kikhen eimiteng in Zo minam ka hi uh hi, Chin State pen ka pu ka pa uh gam hi, Tedim khua pen ka khuapi uh hi, Tedim pau pen ka paupi uh hi, ci nuam lehang kuamah hehna ding om thei lo hi. A tungin tua pen Kawl kumpi, India kumpi leh gam dang kumpite in hong phawksak pah tuan nai lo ding hi. Ahih hangin ei a mihingte in kip takin lenin, tua bangin zang peuh lehang a sawtna ciangin kumpi ngeina bangin ciaptehna (recognition) i ngah veve ding hi. Tua ahih kei leh, Mizoram pen ka gam uh hi a, Aizawl khua pen ka khuapi uh hi a, Lusei (Mizo) pau pen ka paupi uh hi, ci nuam lehang kuamah hehna ding thu om lo hi. Hih a tunga i gensa bangin i minam min, i tenna gam, i tenna khua, i kampau zatte sung panin khat peuhpeuh lungkihualin teel thei diam lehang eimau thu hi lel hi. Leitung bup Zomite a khanglota i hi hi cihna hi lel a, leitung bup in min khat, gam khat leh pau leh lai khat a nei, minam kiciante ci-in hong ciamteh ding hi lel peuh hi.\nTua bang kicih ding a vaihawm thei i om kei a, i kicih nop kei leh lah, Tamu khua Sia Gin Khat Suan in a nuntak laia a gen theih zel mah bangin “eimite lah tawm si, hai si, zawng si,” a cih ngakngak theih zel mah bangin kuama phawk loh minam, minam mangthang lah a kici nuam het lote hi zenhoh ve hang. Tua tak ciangin eite kisikin i khe tawh lei siksikin gam leh minam ka it hi ci-in i kikoko hangin Sawltak Paul cih mah bangin “ka phattuamna bangmah om lo hi” cih mah hong hi veve ding hi. Thuhilhna in a cih mah bangin “a mawknapi, a mawknapi, na khempeuh a mawknapi” i suak ding hi. Jeim in a gen niloh mah bangin “gamtatna in a zui lo upna guak pen a si ahi hi” a cih tangtang mah bangin gamtatna, sepna leh suplawh ngamna tawh a kiton lo gam leh minam itna zong a mawkna hong hi ding hi. Tua tak ciangin gam lah a nei, min lah a nei, pau leh ham a nei, minam ngeina lah a nei hi napi-in minam mangthangte i suak veve ding hi. Tua lah ut lo ciat i hih ciangin “Zo mi aw, khanlawh hunta” cih la mah i saksak kul lai ve!\nSum leh pai a hau mahmah khat leh nih i om man, lai pil mahmah khat leh nih i om man, kumpi ulian khat leh nih i om man bekin minam khat, gam khat, pau leh lai khat a nei minam kiciante cihna a kingah ding hi lo a, kiniamkhiat ciata Chin Sate, Mizoram, Manipur, Assam leh i minamte tenna leitang khat peuhpeuh pen i gam hi ci-a i san ciat ciangin, Haka, Falam, Tedim, Lusei, Thadou, Paite, Hmar, Biate, Hrangkhol, Bawm cih bang kampau i neihte pen i kampau hi ci-a sang ciat a, Haka, Falam, Tedim, Mindat, Aizawl, Lunglei, Lamka, Kangpokpi, Haflong, Tripura cihte i khuapite hi ci-a i sang ciat nop ciangin gam khat a nei, khua khat a nei, pau khat a nei minam kisuak pah ding hi. Tua tak ciangin i kim i pama om minam dangte in zong hong zahtak pan ding hi. Hih i pau tuamtuamte pen kisin nuam taktak lehang theih lah ding om lo hi. Chin State, Mizoram, Manipur, Nagaland, Assam, Tripura, Meghalaya, Chittagong gam sunga om i minamte sang kahna, khawmpina mun khawngah ka muh ngeisa, ka kikholhpih ngeisa vive hi.I pau, I ham a kihaul mahmah vive hi. Kihaza-a “ei aa lo buang” ci ciata i om lenlan ciat leh akta duhgawl kilawhkhuh cih bangin gam kician, khua kician leh lai leh pau kician nei lo minam kisuak ding a, tu zawh kum sawmnga, kum za pawl ciangin ei sanga minam tamzawte in hong deep mang ding hi. Ut mahmahin ki-it mahmah lehang minam kician khat hih ding ol mahmah hi. Tua ut loin kiliansak, kiphasak, kihisak ciat, kihaza ciatin ei leh ei ui leh kel i bat den leh pen ‘akta duhgawl kilawh khuh’ cih i bang bek ding hi. Faro’ lungtang vomin kinawknawk lehang ut lopi-a minam mangthang suah hong baih mahmah ding hi. Tu huna kumpite leh mipilte in “globalization” ci-a a gengen pen un tua bangin hong hei ding hi. Ki-it kingaia kilomkhata minam kician khata om ding utzaw maw, ahih kei leh, ei leh ei ui leh kel banga kigalbawl den a, kiliansak, kisathei ciata mangthang nuamzaw? Hih thu lim taka lungngaia i dawnna pen bangbang a suak ding i hi hi. Mangthang nuam maw, mangthang nuam lo? Tua pen eimau thu hi.\n* Rev. Khup Za Go, M.A., M.Th. in Manipur gam Chin Baptist Association pan 1997 a pensen zawh ciangin John Roberts Theological Seminary, Shillong ah tawlkhat lecturer sem hi. Delhi Zomi Christian Fellowship ah Pastor a sep laitak (2005) in hong nusia hi.\nMy Brothers Hate Me!\nWho is your favourite Mizo singer to perform on Chin National Day?\nKhup Za Go Mual Suang Honna: Lamka\nHuaimek Tawh Annek Khawpna\nZo Aw Titles\nRev Khup Za Go


timestamp: atn

url: =UNFC & UNA Kimuhna ah ZCD Palaite Kihel\nKawlgam sunga om " Mualtung mi Thau tawi Kipawlna-United Nationalities Federal Council (UNFC) le United Nationalities Alliance (UNA) pan makaite le Kawl kumpi lam pan kilemna bawl makai vaisaite tawh Shan (SNLD) makaipi & UNA makaipi ahi U Hkun Thu Oo i teenna inn, Yangon ah March 12,2014 ni-in, kimuhkhopna thupitak nei uh a, ZCD party pan Pu Cin Suan Mang (Treasurer-CEC) le Pu Khup Mung (CEC member)te zong kihelthei uh cih kiza hi.\nTua kimuhkhopna ah UNFC pan Colonel Hkun Okker le Mon Thautawi makaipi U Naing Han Tha te zong kihel thei uh hi. Tua banah Mualtung mi Thautawi te kipawlna (UNFC) pan Kawl kumpi tawh kihotheihna dinga kiphuankhia NCCT leh Kawl kumpite kikal nasiatak genkhopna nei uh hi. NCCT leh Kawl kumpi lamte in abeisa March 10-11,2014 -ninih sung Yangon khua pi ah kimuhkhopna panin thugen cianna nei thei uh hi. Hih thukikupna ah Kumpi lam pan 1, Galkap mangpi lamte 6, Kumpi lam pan Minister 5, le Hluttaw pan zong kihelthei uh cih ZCD tangmi Pu Suanmang in Tongsan Media tanute zasak hi.\nPu Suanmang in a genna ah, " abeisa hunin NCCT le Kumpi lamte kimuhkhopna nei zelzel uh hi mah le Galkap lam le Hluttaw lam pan tutung simloh kihel ngeilo uh hi " ci-in gen hi. Kawl galkapte in zong galkap mangpipa kiang pan apuak uh thubul siksan nam 6 pulakkhiat ding paulap nei uh ci hi. Hih bangin galkpate hong kihelna hangin Kawlgam a dingin hoih lam manawh semsem hi cih zong Pu Suanmang in genbeh hi. Ahi zongin hong tung ding August 1, 2014 ma in Kawlgam bup kilemna kician khat piang sak ding cih thu Kumpi lam vaisaite in in genkhia uh ci hi.\nTua hi -in mai lam thukikupna diingin Kawlgam kumpi pan 3, Galkap lam pan 3, Hluttaw pan 3, Mualtungmi thauitawi te sung pan mi 9 kihel in thu kikum toto ding uh cih zong tutung kimuhkhopna pan pulakna om ci hi. Amau teng kikupna pen langnih tuak makaite kiang ciatah genkik ding uh a, kimumu in thu kikumtoto lai ding uh hi. Holimna tungtawn in a thupipen ah Kikapna le kigalneihnate bei siang sakin, tua khit teh gamthu (politic) holimna kineito suak ding cih hi a, tua ding pen kum sawtto lai ding ahi hi. Hih kilemna (kikap nonlo) bawlma in Kawlgam sungah thautawi laitak ahi NCCT sung aa kihelnai lo Wah, Maila, ABSDF(Sangnaupang thau tawite), RCSS(Shan)leh Naga gamnuai mite zong a kihel zawhna ding uh hanciam lai kul dingin gen uh hi. Hih teng kihel loin Kawlgambup kilemna bukim kingah thei ngeilo ding ahihna zong genkhia uh hi.\nTua ahih manin, Kawlgam ah hun thak hong tung ding hi ta ahih manin, hih hun sungah Zomi nam ading pen minam min pua khat mah akihel kei leh I gam I lei aading i lunggulhnate kiciantak a hong sunsak thei ding haksa mahmah ding hi cih Pu Suanmang in gen hi. Tutung hih kimuhkhopna sungah ZCD min tawh i kiheltheihna hangin, mai lam Kawlgam ki-ukna thak sungah Zomite minam kician hihna, ngeina kician neihna, lai leh pau kician nei i hihna le Zogam khantohna ding vai tuamtuamte i suntheihna kalsuanna hoih mahmah khat hi dingin Pu Suanmang (ZCD-CEC) in genkhia hi.\nReported by: Pu Cin Suan Mang (ZCD Treasurer), Yangon.


url: =Download 1920x1200 cielo nuboso nibes naturaleza wallpaper\nThis is the 1920x1200 image preview. You can save it on your device. - corbin


url: =Joye Meyer in a hauhzia gen ~ Zomi Quavadis :: ZOMI DAILY\nposted on 5 September 2014 at 9:44 am UTC+9:30 Lomkholna: Article, ZomiQuavadis\nKei ka min pen Joyce Meyer hi. A hau mahmah khat leh Pasian thugensiam minthang mahmah khat ka hihman in St. Louis Post Dispatch in “From Fenton to Fortune in the name of God” cih thulu tawh keima tangthu kim takin gelh uh a, hawmkhia uh hi. Ka hauhzia a thei nuam tek dingin hong lamen ka hihman in dam takin hong gen hiat-hiat ding hi’ng.\nA masa pen in ka cih bangbang hong nial ngei het lo pasal thumang mahmah khat tawh ka kiteeng kha hi. Ama min pen Dave ahihi. Laisiangtho in “Numei te lutang in Pasal ahihi” ci mah taleh ka pasal Dave in kei thu hong nial ngei ngiat lo hi. Ama tungah ka lungkim ahihman in ama zat dingin Mercedez Benz S55 AMG khat $100,000 man ka leisak hi. Hau lua ka hihman in mi tampi in hong gensia uh a “Zeisu in sum leh pai leitungah khol kei in ci hi lo hiam?” hong ci thei zelzel uh hi.\nHi mah hi, ahizongin kei leh tua Zeisu kammal pen kisai kilkel nawn lo hi. Bang hang hiam cileh ken tua teng ka paisan khin a, tu in ka thaman a sang ka hi ta hi. Leitung hauhna leh Pasian hong itna a ngah khawm thei ta ka hihi. Hau ka hihman in Africa gam ah kei ngiat va paiin mizawngte khatveivei an ka vaak thei zel hi. Tua mizawng an ka vaak teng maan zaih in ka kizoppih mihaute kiangah ka lak hi. Sum tampi ka ngah lawh pah hi. Hih mizawngte leh naupang gilkialte hang hikei leh ka nupa un kum simin sum $ 1.3 million ka ngah zo kei ding uh hi.\nSum tuazah kumsim in ka ngah theihna uh bang hang hiam cih hong gen ding hi’ng. Keima min tawh “Joyce Meyer Ministry” cih khat ka bawl uh a, tua sungah Board of Directors om uh hi. Tua teng pen midang kuamah om lo in keimah leh ka nauhuai teng banah ka lawm muan mahmah teng hipah uh hi. Ko tungah thunei kuamah om lo ahihman in sum-leh-pai khempeuh koteng zeek hipah lel hi.\nHih board members teng in deihsak tuam leh thumaan lopi in nasem lo ding hi cih pen ka tel mahmah hi. Bang hang hiam cileh board members ahi Roxanne leh Paul Schermann te tenna ding innpi $ 334,000 man khat ka leisak hi. Tua lo board members dang teng khemepuh zong a inn saap man teng uh keiman ka piaksak den hi. Ka hauhna tawh kizuiin mi huh thei ka hihman in ka lungnuam a, adiak in kei hong huh theite huhsawn thei ka hihman in ka lungkimna lian mahmah hi.\nKei hauh zah in hau in kei minthan zah in na minthang leh nang zong na lungmuang thei lo ding hi. Tua ahihman in kei leh ka neih ka lam teng a cing ding Security ka neih loh hong kiphamawh ta hi. Laisiangtho in “Ka kidalna in Pasian ahihi” cimah taleh lungmuang zo tak lo ka hihman in ka omna ding inn ka lei ciangin a innpi bek lei lo in a huang teng khempeuh zong ka lei pah hi. Kei omna ding innpi (Mansion) $ 2 million man ka lei pah giap a, ka huang zaina pen 10,000 Square foot ahihi.\nKa innpi laizang ah Moto buuk (Garage) 8 om hi. Tua teng banah ka tate omna ding inn zong ka leisak tek hi. Den in Security ka kisap vai kong gen pen a himah ahihi. Ka Security teng thau tawi sak tek ka hihman in lungsim hoihlopi tawh ka huang sung nong lut loh ding thupi hi. Security bupa tenna dingin ka innpi geiah inn khat $ 145,000 man ka leisak hi. Nai 24 sung tawntung a kisap hunhun in ka sam thei pah hi.\nThusim khat hong gen ning maw. Ka hauhna kumpi in hong kansak theih lohna dingin ka ministry pen biakinn vai hi cizaiu ka hihman in IRS Exemption ka ngah thei pah hi. Biakinn ka cih sam hangin biakinn taktak ka nei kei uh a, ka office gei a inndei awng khat pen Chapel in ka zang ziau uh hi. Kei sep taktak pen leitung mun tuamtuam ah khualzin in mipi lawp theihna ding leh thangah theihtheihna ding thu gen in Seminars ka bawl kawikawi hi. Tua banga khualzin den ka hihman in mipi tuanna vanlengte zat ding hong lem den thei nawn lo hi. A sawt lo in ka kizoppihte hong sum khak tawh kei aituam zat ding vanleng khat $ 10 million man ka lei leuleu hi.\nTua ka vanleng pen Canadier CL-600 Challenger ahihi. Tam man mahmah ahihman in mihau minthangte’n zong lei zo kim lo uh hi. Hih vanleng pen Pasian ngiat in vanlengtual ah sawtpipi vanleng na ngak niloh sangin nang aituam zat ding vanleng khat lei in hong cihman in a lei bek ka hihi. Vanleng nei kei leng ka tawlngakna dinga ka lei Ozark tuipi geia innpi $ 500,000 man sungah nuam takin sawtpi ka tawlnga man kei dinga, $ 105,000 tawh ka lei ka gunkuang Crownline Boat tung tuangin lawmte tawh ka vaak khawm man kei ding hi.\nTua teng khempeuh banah kei pen laitaan sang zong anei lo khat ka hihhangin Ka Ministry panin kum sim $100 million a ngahden khat hisam ka hihman in keimah banga Pasian nasem mi minthang leh mihaute tawh ka kikholh hong kul den sawnsawn hi. Tua pen thubaih hi peuhmah lo hi. Tua hang mahin ka Joyce Meyer Ministry Center lamna ding leitang awng khat a zaina 148,000 Square Foot ka lei leuleu a, tua munah inn golpi khat ka lam hi. Ka inn hong lamsak dingin innlam siam minthang pente ahi Messner Construction te ka cial pah hi.\nHih ka innthak sung aka van koihte hibang dan in hong gen ziau ning; Sabuai khat (Malachite table) $30,000 man, marble suang tawh akibawl dailenna khat $23,000 man, Dresden paakbel kop khat $19,000 man, French te paakbel 6 $18,500 man, leh Conference hall a zat ding sabuaipi khat leh tutna 18 pen $49,000 man ka lei hi. Hi bang teng tawh ka innthak zem ka hihman in baih het lo hi.\nZum thak sunga vanzat ding tutna leh sabuai a kipan a vek in ka leina in $5,7 million bei ta zen hi. Mi atamzaw in ka sabuai khat leina zah sum pen kum khat in zong na thalawh zo kei ding uh hi. Ahizongin Pasian in “Pia un, na ngahkik ding uh hi” ci ahihman in na sum neihte uh hong khak khak lai un, tua hileh nikhat ni ciangin no zong Pasian in na innsung vuah sabuai hoih khat hong pia kha mai ding hi.\nKa khawlna dingin hih hong gen ning, ka kizoppih lawmte aw Joyce Meyer Ministries tungtawn a Pasian na piak uh sumte pen a hithei banga ka zat hong kul hi. Tulian in leitungbup ah mihau 100,00 tawh ka kizom a, amau teng in khasim in sum hong pia den uh hi. Maikum ciangin hong piak zah uh a zahnih in khangsak lai ding cihpen lametna lianpi Pasian in hong pia hi. Tua akhangsak dingte lakah no zong na kihel theihna dingin thu na ngenngen unla, kei zong Pasian huhna leh nomau nong sumpiakte uh tawh a sawt lo in ka zatgaih zawh loh ding sum tampi nei ning cih pen ka sunmang hi. Tua ka sunmang a lawhcing sak ding no teng mah na hi uh a, kei sanga lungkimzaw ding zong no teng mah na hi uh hi. Joyce Meyer\nPrevious: Lungnopna thusim\nNext: Thuthak Tomkimcing 5 Sep 2014\nSIAN MANG says\n2 October 2019 at 11:21 pm\nZak nop ei, Uang mah ei. Quavadis a tuamtuam zak nopnop ong at zel o. Topa thupha\nLeave a Reply to SIAN MANG Cancel reply\nMalaysia gamsung ah ISIS migilo khat thau tawh kiman\nTulaai Leitung Thuthang Tuamtuam Updates November 3, 2015\nGZA pan tangkona (1/2018): Kalaymyo ah Zomi Pasian nasemte


url: =Pawlpi Le A Nasep (Church & Her Ministry) « Nikonghong\nHome » Biakna » Pawlpi Le A Nasep (Church & Her Ministry)\nPawlpi Le A Nasep (Church & Her Ministry)\nBy Rev. Dr. Pau Khan En\nPawlpi in a thupi mama nasep nii nei a, tuate in Pawlpi huam sung nasepna (Ministry) le Pawl pua sangah pai in nasepna (Mission) cite ahi hi. Tua hi a, hi lai sungah Pawlpi huam sung nasepna (Ministry) sia ih kikum tu hi.\n1. Pawlpi kipatna\nLai Thiangtho Thuciam lui (OT) sungah Pawlpi (The Church) ci kammal kimu ngawl hi. Tua Pawlpi ii lim thimtham a lak kholna sia “Tealtuam Minampi” (The chosen people of God – kahal) ci in kimu hi Pathian le Israel minamte ii a vawt uh thuciamna (Covenant) hangin hong piang ahi hi. (Thiampi 26:12) Thuciam thak (NT) ah ahile a lim thiamtham a lak khol sia a tatak a piang tu in Christ Topa in na phut hi (Matt 16 13-20) Christ Topa in ama ii Pawlpi sia Peter a kici mihing tungah a phut hi ngawl hi (Roman Cathilic Church) Peter ii a pualaak kammal “Topa nang in a nungta Pathian ii Tapa na hi hi” ci upna tungah phut hi (Protestants) Pawlpi ih ci sia a nuai a bangin a khiakna ki omsak thei hi\nChrist ii pumpi (the body of Christ)\nThu um mite kipawlna (koinonia)\nSapna a nga tealtuamte (ekkiesia)\nChrist ii mo (the bride of Christ)\nPawlpi cina ah mit taw a kimu thei ngawl leitung bup taw kisai Pawlpi (invisible Church) le mit taw a kimu thei Pawlpite (visble-local Churches) ci in nam nii om hi.\nTapidaw Pawlpite ii upna laingil a lak Nicence Upna (Nicence Creed AD 325) sungah Tapidaw Pawlpi in Pawlpi khat bek (one) a thiangtho Pawlpi (Holy) leitung bup taw a kisai Pawlpi (Catholic) le Sawltakte le hun dadawlin a kizom Pawlpi (Apostolic) ci in telcian takin pualaak hi.\nPawlpi tatuamte pianzia le a bulphu en in hi leang a piang masa bel ahi Catholic, Orthodox Pawlpite in Biaktau (Altar) bulphu hi. 1517 kumin a piang Protestant te ahile Thuh hilna tau (Pulpit) thupi sak hi. 1916 kumin a piang Penticostal te in ahile, mipi (pew) thupisak hi.\n2. Pawlpi ii a Nasepna\nK L Cober a kici American Tapidaw lampui khat in Pawlpite ii a sep tu nasep vaipuak sia a nuai a bang teng hi ci in ciamtee hi.\nMaapat khantosakna (Nurture)\nTetti panna (Witness)\nSawllamh nasep sepna (Service) ci in pualaak hi.\nHi nasep teng sia Pawlpi in hi zawk zaza, hi thei zaza in hanciam in sep tu ahi hi.\n3. Pawlpi le Lampuina\nTuiphum Pawlpite le a dang Pawlpi pawlkhatte ah lampuina taw kisai in a kibang ngawlna a bulpi khat om hi. A dang Pawlpi pawlkhatte ii kilampui dan sia a tung lam (Vertical) a tung le a nuai in vaipuak nei a, Tuiphum Pawlpi sung ahile a tung le a nuai a tung lam hi ngawlin a beak lam (Horizontal) in vaipuak nei hi Hi kivaipuakna sungah Pathian thu laingil (Theology) khat pualaakna ahi hi.\nTuiphum Pawlpi sungah panmun nii taw lampuina (two field ministry) zangh uh hi. Tuate in Pawlpi keam thiampite (Pastors) le Pawlpi upa (deacons) ci te ahi hi. Pawlpi sungah a om thu ummite theampo sia Pawlpi atu thalawp takin sep tu dian tu vaipuak kinei tek hi. Lam khat pan ci leang Pawlpi ii nasepna ih ci sia Pawlpi mi (the laity) theampo Topa Pathian atu a nungta thu um mite sua natu ahi hi. Pawlpi bup in a cidam a thahat Pawlpi hi tu hi.\nPawlpi keam Thiampi le Pawlpi upa te in a nuai a, Pawlpi nasepna te ah vaihawm thiam in, Pawlpi bup cidam thalawp takin a nungta hisak tu kisamh hi.\nThuhil tau nasepna (Pulpit Ministry)\nHolim nasepna (Counseling)\nPasal pawl nasepna (Men Ministry)\nNumei pawl nasepna (Women Ministry)\nKhangno pawl nasepna (Youth Ministry)\nPangtang pawl nasepna (Children Ministry)\n4. Kum zalom 21 Pawlpi\nKumzalom 21 hun Pawlpite sia a kithaksua Pawlpi ih hi tu kisamh hi. Tua bang Pawlpite ii pianzia sia\nPawlpi mi peuma in ama ii a upna le a zui thu tel kim tu hi (Faith and Order)\nNasep vaihawmna theampo ah lemtaang tak le dam takin pialcian takin seam tu hi 1 Cor 14:33 (Peace and Order)\nPathian ii mihing khat sim tungah hong piak kivahna tel te Pawlpi sungah zangh in naseam tu hi (Gift oriented Ministry)\nPawlpi in thu um Pawlpi mite ii Pawlpi ahi hi (Church of the Laity)\nSimleitung atu in a nungta Pawlpi hi tu hi (The Church for the world)\nLai Thiangtho ciantel takin simin kanh leang Pawlpi (Local Church) sia thupi mama hi. Tua Pawlpi sia a khiakna nei Pawlpi ahi thei natu thu um mi khat sim in vaipuak nei hi. Leitung a kikheal thei natu thu um mi khat sim ii kipiakna nuntakna le tetti pangin thusonna sia kisap citak in a kisamh mama ahi hi.\nHeaktu: Hi a tung a lai sia 5 June 2010 ni Jiidson Church Men FelloM’ship 10th Anniversary Thanksgiving Program ah Rev Dr S Pau Khan En u Lecturer ahi hi.\nThe Siyin Baptist December 2012 pan akilakik hi.\nBy thawngno in Biakna on February 21, 2012 .\n← Israel Le Iran Kilem Ngawl\tTaingen Laisin Saanginn Thu →


url: =Jehovah Jireh Baptist Church in Philadelphia, PA with Reviews - YP.com\nJehovah Jireh Baptist Church\nPhiladelphia, PA Jehovah Jireh Baptist Church\n1. Jehovah Jireh Baptist Church\n4807 Haverford AvePhiladelphia, PA 19139\n2. Jehovah Jireh Baptist Church\n48 Haverford AvePhiladelphia, PA 19131\n3. Jehovah-Jireh Baptist Church\n2501 W Master STPhiladelphia, PA 19121\n4. Fellowship Greater Jehovah Baptist Church\n3314 Germantown AvePhiladelphia, PA 19140\n5. Thankful Baptist Church\n6. Vine Memorial Baptist Church\n8. New Spring Baptist Church\n9. Moore's Memorial Baptist\n10. Mt Airy Baptist Church\n11. Rev J W McLaughlin Reverend\n12. Bright Hope Baptist Church - CLOSED\n13. Holy Nation Baptist Church\n14. First Genesis\n15. Temple Baptist Holy\n16. St John Fwb Church\n17. Greater Vision Church\n18. Barnes Joeseph D\n19. Dauphin St Discounts Corp\n20. New Hope Intl Baptist Church - CLOSED\n21. First Immanuel Baptist Church\n22. New Calvery Baptist Church\n23. Saint James Community Baptist Church\n24. Star of Hope Baptist Church\n25. Olney Baptist Church\n239 W Chew AvePhiladelphia, PA 19120\nI am a member of Olney Baptist Church, a Bible believing and practicing the teachings of My Lord and Savior Jesus Christ. Olney is a multicultural c…\n26. Mt Sinai Tabernacle Baptist Church\n27. New Life Temple Baptist Church\n28. Heath Jermaine Rev\n29. Andrews Edward\n30. National Baptist Convention


url: =2014-02-23 ~ TBC-Y\nHONG LUM SAK HI\nPosted on Tuesday, February 25, 2014by Siam Kim\n“HONG LUM SAK HI”\nAmah in lono-ah kei hong lum sak hi. Tui dam luanna ah hong paipih hi. Ka nuntak na tha hong dim hi.––Late 23:2-3\nGamlak Vakna 12-14\nGam hoih mahmah a la pa in tua gam sungah a lut nuam mahmah hi. Alauhuaina theikhol ka hih manun a lut pah lohna ding ka kham uh hi. Kam khum tawh hopih in ka kham uh hi. A lupphot ding ka gen uh hi. “Lum” cih kammal a zak ciangin hong nung hek sanin a lung kimlo hi. Atawpna-ah inn sungah lum phot lo-in lut teitei ahih manin si hi.\nKhat veivei ciangin eite in lup hun ding i phawk ding kisam hi. Late 23 sungah eite hong cing Tuucing Lianpa in “Lonona-ah hong lum sak a” le “tuidam luanna ah hong paipih hi” cih i theih ding hong deih hi. Eite in i phawk khak loh hangin dai dide-in tawlngak ding i kisapna amah in thei gige hi.\nI pumpi tawlngak ding kisam hi. Pasian zong piansak nasep a zawh khit ciangin ni sagih ni in tawlnga hi (Pian 2:2-3; Pai 20:9-11). Jesuh in mipi te tungah nasep ding leh tawlngak hun ding thei hi. Amah in nungzuite kiangah, “hong pai un... tawlnga ni” (Mark 6:31) ci in a hilh hi. Eite in i tawl ngak ciangin thathak i ngah hi. Na sep ding tampi i neih laitak- a manpha tampi sep ding i neih laitak nangawn Pasian in, lumin i tawlngak ding hong deih hi.\nTawlngak ding pen Pasian kiang pan hong pai letsong ahi hi. Pasian in eite, “Lonona-ah hong lum sak” ahih manin A min i phat hi.––Cindy Hess Kasper\nPasian aw, ka nuntakna khempeuh\nnong kepna hangin lungdam\nkong ko hi. Tawlnga hithiat in\nthathak ka lak nang hong huh in.\nEite in hun la-in i tawlngak keileh, lunggimna i thuak thei ding hi.-Havner\nFeb 23, 2014 Church Media Program\nPosted on Sunday, February 23, 2014by Htaung Kyint\nFeb 23, 2014 Thu Zaksakna\nLai Siangtho thusinna(Late 127)~Asst. Pastor Zam Khen Khai\nSiampi thungetna~Rev. D. Suan Za Thang\nTeacher Training Certificate piakna~Rev. Nang Khan Khual CED\nTeacher Training Certificate piakna Lia Ngun Kip Tial\nTeacher Training Certificate piakna/ Lia Ning It Lian Siang\nTeacher Training Certificate piakna/ Nu Ning Hau Lun\nPawlsung sanna~Church Pastor\nBiakinn Sumpi donna leh apna~Rev. Mang Tungg Thang\nThungenna tom~Rev. Suan Khen Tuang\nSumpi apna(Doxology)~Pa Suang Khen Tuang\nThuzaksakna~ Upa Ngin Zen Kam, Associate Secretary\n"Lungdamko a, Thungen Pawlpi"~Rev. Thang Go Khup, TBC-GS\nPosted in 2014 Sermon, Bible Study, News, Photo\nPosted on Sunday, February 23, 2014by Siam Kim\nTopa aw, na hehpihna vangtungah omin, na thumanna meeitung dong banto hi. ––Late 36:5\nGamlak Vakna 7-8\nKa neutung a biakinn a ka zak ngei hymn la ii tangthu ka lawmte khat in hong khak hi.\nTui khempeuh laitui a suak zong,\nvankumpi laidal a suak zong,\nsing khempeuh laikung a suak zong\nmi khempeuh laisiam a suak zong,\nPasian’ itna tuite bei dongin\nkigelh khin zolo ding hi.\nVatungte laidal a suak zong\nkicing zo nailo ding hi.\nHih pen tanglai Jewishte lakam hi a, lungsim manlote kikepna cina khat khaan kawm tungah ka mu kha hi.\nFrederick M. Lehman in zong hih lakam hoih sa in a tang zai tawh in a gelh khia nuam hi. 1917 kum in lingmaw kuang gei-ah sun an a nek lai tak in amah in tang nih leh sakkik behlap in “Pasian’Itna” cih la hong phuak khia hi.\nLate lai gelh pa in Late 36 sungah Pasian’ hong itna thu a gelh khia hi: “ Psian aw, nong itna in vantung dong ban to hi” (tg.5) Nuntakna sungah bang bang haksatna i thuak zongin, lunggimna leh khuamial thukpi bang ze-etna i thuak zongin Pasian’ hong itna in lametna hong pia hi. Hong om pih denin tha leh khamuan na hong pia den hi.–– Joe Stowell\nAw, Pasian’itna lian in siang,\nCiangtan neilo in lian,\nA tawntung in kip,\nMisiangte le vantung mite’ la.–– Lehman\nNang pen tawntung itna tawh hong ki-it hi.


url: =Dr. Hau Za Cin i pianna Zuapa In Hong Nusia\nLast Updated on Monday, 27 April 2015 22:16\tWritten by Tongsan Admin\tMonday, 27 April 2015 19:09\nIndia gam Mizoram State huam Murlen khua ateeng Pu Pum Do Lian Suante (Kum- ?), Dr. Hau Za Cin Suante (Phuitong Lim), " President of ZIS, Tongsan Pen Award Winner 2010 " i pianna Zuapa in April 26,2015 (3:00Pm Indian Time) in tawntung mun hong ciahsan a, April 27,2015 ni-in kivui cih kiza ahih manin Dr. Cinpute nupa akipan sim le maal a om adah akap sanggam laizomte khempeuh tawh kibangin Tongsan Media Group pan dahpihna i pulak hi.\nDr. Cinpute nupa pen a pa nusiat hunin A 2 veina Zosuan Tuailai Khawmpi, Tedim ah a om laitak bek tham loin, ZTK vaihawmpi ahih manin thungetna ah i phawk hi. Dr. Cinpute innkuan le a it a ngai khempeuh tungah i biak Pasian in hehnepna kicing hong piaksak ta hen.\nDahpihna kiu khat pan,


url: =04. Sun Nitum a – EimiZaideih\n04. Sun Nitum a\n“04. Sun Nitum a” from Zogam Salpha by Thangboi Mangte. Genre: www.eimizaideih.in.\nHon len in\nby Dove Quartet, T Pumkhothang Late\nAhei Dan Gen Theikei Hang\nNam Gimtui Album\nNang Phat Na La Album\nHong Len A Album\nNang Ding Zang Ding Album\nThangho Leh Liando Album\nLia Zouzam Album\nSelung Geel Nawn In Album\nDeih Anglai – VIII\nDeih Anglai Vol – I\nYPA – Diamond Jubilee Music Album\nby Dove Quartet, Grace Siamte, H Biakson, Khokhawl Gangte, Minthang Guite, V Biaklal, Vungkhanching, YPA


url: =Tunnu It Na ~ Rev. S. Lang Kho Gin :: ZOMI DAILY\nposted on 8 May 2015 at 11:55 pm Lomkholna: Article, TuunlehZua\nThupatna: 1 Kum. 3:16-27 May kha nipi nihna pen “MOTHERS’ DAY” ci-in kumsimin kizang hi. Nute Ni hong kipat khiatna American numei Anna Jarvis in a nu May 9, 1905 in si-a, Anu it lua, phawk lua mahmah in anu-in Nipi sang kumsawmnih asepna Methodist biakinn ah Nipi-sang thuneite kiangah ngetna bawl hi. Tua biakinn ah 1908 kum in Nute phawkna in kikhopna kinei in tua pen Nute’ Ni kici hi. May 8, 1914 in U.S.A. President Woodrow Wilson in May kha nipi nihna pen Nute’ Ni ci-in hong pulak khiat a kipan tuni dong Nute’ Ni kizang den hi.\nA. TUNNU ITNA:\ni) Ta kituh nupi nih: Kumpi masa 3:16-27 sung I sim leh Solomon hun lai in numei nih ta kituh in Solomon kiang hong kihek uh hi. Solomon thukhenna pen ahing naungek phelnih suah in nupi tegel kihawm dingin thukhen hi. A nu taktak in ata sih ding ngaihsun ngam loin alawm nu’n ahingin tang leh cih deih zaw hi. A khat nu pen in khasiat se lo hi. A nu itna hangin tua naungek kithat loin anu in tang hi. A nu kineih khem pen in naungek asih ding zong phamawhsa se lo hi.\nHong gimpih i nute in atate uh hong it mahmah cih kilang hi.\nii) Miss India-2009: Pooja Chopra apian zawh nisawmnih a phak in apa-in thah sawm hi. India gam Hindu mite mo-van ken (dowry) hangin nu le pate zawnlawh tampi om hi. Ta numei deih lo uh hi. Pooja Chopra anu’n it lua ahih manin a pasal kiang pan taikhiat pih in, itna leh lainatna tawh hong kem picing hi. Miss India kitelna 2009 in MISS INDIA TITLE hong ngah hi. Nu itna leh agimpihna hangin hih bang minphatna ngah ahi hi.\nB. NA NU-IN NANG HONG GIMPIH:\nNa nu-in tu-a na dinmun natun nadingin bangzahin hong gimpih hiam? Nang hong haih lai in nibang zah an leh tui duh loin om hiam? Na nu’ gilsungah kha bang zah om na hiam? Na nu-in aphei tungah it takin hong tawi in anawitui tawh hong vak tapa/tanu na hih lam mangngilh kei in. Tu-a na dinmun na tunna dingin na nu-in bang zah hong gimpih hiam?\nNa khuasak, aniam in asang zongin, na pil in na hai zongin, na hau in na zawng zongin, na nu-in hong gimpihna na mangngilh leh nu hong pia Pa Pasian maipha ngah ngei lo ding hi teh. Pasian ka it hi na cih leh Pasian na itna, theibang senlai na tunnu tungah lak in. Zosuan tate nu-it lo i tam luat manun innkuan, nam leh gam in THUPHA ngah thei lo hi. Gospel(Itna) zosuante’n i zak zawh kumza val phata hi. Gospel I zuih zawh uh kum bang zah a pha ta diam? Nu in a nunkhum tawh hong vak atate hong it lua ahih manin atute dong ah itna luang suk lai hi.\nA tanu, a tapate in pasal/zi nei khin mah leh abuai lamlam huh dingin nu kiman den hi. A hatlai in a tanu/tapate a buai lamlam in nu om pih ut kitam na pi-in a teek, avuai ciangin atate a kem/om pih ut ki-om nawn lo hi. Na nu hong itna leh hong gimpihna, a sih nunga, damlai hileh, ka nu tungah tua bang, tua bang hih/gen ning na cihte nu nei lai tate’n tuni-in lungdamna lak in itna tawh kem-in, nu-in a thupha hansungah paipih man kha ding hi.\ni) Birbal mipil pa in nu itna hih bangin gen hi: Akbar the Great hun lai in mipil mahmah Birbal in Nute itna tate’n a phawk loh dan hih bangin gen hi. Nupa om hi, tapa khat nei in a sawt lo-in a pasal si hi. Tua nu’n atapa kisapna khempeuh adingin sun leh zan in man lah den hi. Atapa hong gol ciangin zi hong nei in Akbar vaihawm upa khatin hong panga kumpi inn khat luah hi.\nAnu in atapa kiang “Nong it taktak leh hong ciah inla ka kiangah hong giak in” ci-in sam hi. Hih Ministerpa zong anu kiang hong tun ciangin,“Nu aw, bang kisam na hi hiam? Na deihdeih gen in” ci hi. A nu’n,“Bawi aw ka kisap om kei, tuzan ka kiang hong giak in hong ngai lua ing” ci hi. Khua hong mial in lum dingin hong kithawi in a nu kiangah zan giah ding kihta mahmah kawm in hong lum hi. A khua uh tunna ding lamsuk, lamto paina in agim manin ihmu pah hi. Ihmut nop …..laitakin anu in “Bawi tui ka duh” ci-in atapa phong hi.\nA tapa zong tho-in suah pah hi. Naikhat zawh ciang atapa phong leuleu in “Bawi tui duh ing” cikik hi. A tapa tho in tui suah hi. Ihmut nuamtak hong ihmut zawh in a nu’n “Bawi tui ka duh” cikik hi. A tapa tho in tuisuaha, a lupna tungah anu’n buasak kha ahihmanin, atapa in anu taai hi. Tua ciangin anu-in a itna leh a gimpihna thu hibang in gen hi, “Bawi na ngek lai, phalbi khuavot zan mial ah lupna ah zun na tha-a, puan dang nei lo I hih manin na zun kawt ah kei lumin, ahulna lam-ah nang kong sial a, na zun kawt pen ken ka delh keu hi.\nZan khatin zun nih/thum vei bang na thak ciangin na zun kawt ah lum in khua ka vak zel hi. Kong itna leh kong gimpihna, na damsungin nong loh zawh na ding om lo hi” ci hi. Na nu hong itna leh hong gimpihna ahiding mah in tuat ken. Tua na dinmun na tunna dingin na nu’n bangzahin hong gimpih hiam? Tui sik a na-om lai a kipan tu-na dinmun, na tunna dingin na nu hong gimpih na phawk in na nu lim bawl mahmah in.\nii) Manager ding interview thu: Company lian mahmah khatah manager ding lakna dingah laisiam mahmah tangval khat va kihel hi.\nDirector pa’n a lai kisamte a etcian zawh in laisiam sa ahih manin manager dingin deih mahmah in thu dotna tuamtuam dong hi. Khatna-ah scholarship na ngah hiam? a cih leh ngah ngei lo cih tawh dawng hi. Dotna nihna-ah, na laisim na dingin na pa-in hong gimpih ngel ding aive maw? a cih leh, kei kumkhat ka phakin ka pa’n hong nusiakhin hi ci leuleu hi. Dotna thumna ah director pa’n kuan na laisimna ding leh na kisapte hong sik hiam? Ka nu’n hong piaksak hi ci-in dawng hi. Dotna lina, Na nu-in sum koi pan ngah hiam?\nDawnna, ka nu’n puansawp a sum angahte tawh sang hong kahsak in akul khempeuh hong leisak hi. Tua zawh in director pa’n tua pa khut a etsak leh nosuak lua keei hi. Dotna khat bawl kikin na nu puansawp na huh ngei hiam? Ka huh ngei kei hi, bang hang hiam cih leh ka nu’n hong it lua in lai kasiam ding hong deih lua ahih manin na hong sem sak lo hi. Director pa’n na inn uah ciah inla na nu khut va silsak inla tua zawh hong pai kikin ci-in kikhen uh hi. Tua pa zong ciah pahin a inn a tun ciangin a nu khut sil dingin hong kithawi hi.\nA nu’n lamdang sakna lianpi tawh na dawh hi. A nu khut hong silsak leh kham zawh loh in a khitui hong phul khia hi. Bang hang hiam cih leh anu itna leh gimpihna – anu khut liamma pawnte in a lungtang hong vut/sun kha hi. A theih loh kalin anu khut na vuai gawp ta hi. A mah vakna dingin anu sepgimnate leh natnate a muh ciangin, pai khia in khitui luang kawm in anu puansawp zawh nai lohteng sawpsak hi. Directorpa tawh kimu dingin vapai leuleu hi. Director pa’n na nu tung panin na sin/muh thak om hiam? ci-in dong hi.\nKa nu khut ka sil sak zawhin a puansawp khit lohteng kasawpsak hi. A hong itna, hong gimpihna hangin kei hitan atung ka hih lam athak in ka phawk hi. Ka nu-in tua zahta-in a hong itna sepna tawh na pang lo hileh tuni- in kei na mai-ah ka hong ding thei kei ding hi. Hih bang nu ka neih manpha lua sa-ing a cih leh director pa’n, Nang bang mihing, mite manphatna a thei, sum bek tawh buai lo-a lawhcinna dingin midangte in bangzah takin hong gimpih uh hiam cih a thei siam Manager a zong ka hi hi. Tua bang mi hong mu kha ka hih manin tu-in nang kong la hi ci hi.\nC. JESU IN HONG GIM PIH:\nKum 70/80/100 etc, i nuntakna ding nute in hizahta in hong gimpih ahih leh tawntung nuntakna dingin Jesu’n bang zahtakin hong gimpih diam?\ni) Jesu hong kipatna Van mun thupi ah nuam tak a om lai, A thupina khempeuh nusia in leitungah mibangin hong piang hi. A hong kipatna thupi leh nuam lua ahih manin leitung hong pai zong nang hong gimpih na ahi hi.\nii) Hong pianna mun (Lk. 2:1-17) Tawntung nuntak nuam na ngahna dingin Jesu’n lam hong lahna in hong genthei na mai ee maw? A pianna mun gan buksung, a kisialna gan annekna kuang sung ahi hi.\niii) Nazareth khua mi Jesu khan khiatna khua Galilee gam sungah khuata Nazareth ahi hi. Khuata nuntakna leh khuapi nuntakna pen kibang lo hi. Khuata pen naupangte genthei mahmah uh hi. Hih ong tu-a na dinmun, bek hi loin vangam na luah na dingin hong gimpih na ahi hi.\niv) Jesu Gethsemane huan ah (Mrk.14:32ff) Jesu in a thuak ding thei ahih manin apa kiang thungen in, “Hih ka thuak ding gimna tawh hong kipelhsak in” ci-in thungen hi.\nv) Jesu Uliante mai-ah (Mrk. 14:53ff) Uliante mai-ah kam khat beek pau lo hi. A dikna thu kam khat gen leh suakta ding hinapi nang leh kei in vantung gam i luah theihna dingin mawhsak thukhenna hong thuak hi.\nvi) Jesu Pilate mai-ah (Mrk. 15:1ff) Jesu mikhempeuh in mawhsak uh hi. Jesu in adikna kamkhat beek pulak lo hi. Nang tang in mawhlawh tawi hi.\nvii) Jesu kisim mawh (Mrk. 15:16ff) Linglukhu khusak in cilphih uh a, sat in engko uh hi. Singlamteh pua sak uh a, gim lua in pukpih leplep hi. Jesu-in hong gimpih na lua hi lo maw.\nviii) Jesu Samsiatna ngah mite kibawl bangin Singlamteh ah kikhai hi. A pa’n nusia/taisan ahih manin, nakpi takin kiko a,“Ka Pasian, ka Pasian bang hangin kei hong nusia/taisan na hi hiam?” ci hi. Na mawhna khempeuh a puak manin a pa-in taisan/nusia hi.A hong itna gimna leh thuakna tawh hong lak hi.\nD. HONG GIMPIHTE’N LAMETNA HONG NEI HI:\nNute nau awih la, na ngek lai-in na nu in hong pua/nau luai ah vei kawm in hih la tawh hong awi ihmu zel hi. “Bawi aw hong khang mengmeng aw, pam a luidawng hong bang aw; Pam a luidawng nong bat ciang, nutha khek aw pa tha khek aw bawi aw e” ci-in lametna lianpi hong nei uh hi. Na nu hong lametna tungsak dingin hanciam in. Nute hong lamet bangin Jesu in zong hong gimpihna pen lametna lianpi hong nei hi. Mi dangte nungzui suahsak ding hong lamen hi.\nE. TOPA IN TAGAHTE HUU HI (Pau. 23:10-11):\nTagahte’ leitang Topa in huutpih in amaute pawlpih ding kamciam hi. Na nu meel zong thei man loin hong sihsan a nong khua theih ciangin kamsia kisa in nuntakna cimtaakin na om kha hiam? Leitungah hong it ding khat zong a om loh laitak in nang hong it in hong gimpihmahmah khat om hi. Tua pen kua mah dang hi loin Jesu ahi hi.\nTulai takin lam-et bei in na nuntakna kicimtaak lua in kithah ding bang na geel kha phial zongin na nu sangin hong it zaw Jesu-in hong sam hi. Na mai lam hun a ding lam-etna Jesu sung bek ah om hi (Jer. 29:11). Hih geelna pen nang siatna ding hi loin nang hoihna ding tawntung nopsakna ngahna ding ahi hi. Tagah kisa lua in lam-et bei in om kei in, nang tungtawn in Pasian in na lianpi khat sem ut hi. Nang mikhat na suahna ding tan bek hi loin vantung gam na luah theihna dingin Jesu in hong gimpih mahmah ahi cih phawk in Jesu bel tinten in nang hong it lawmpha pen hi.\nKumpi masa 3:16-27, sung a nupi nih naungek hing kituhte mah bangin i nuntakna pen Pasian leh Satan kituh den hi.\nHih naungek a gimpih nupi in asih ding aphal loh bangin Jesu in hong gimpih lua in sihna Hell sung i tun ding hong phal lo hi. A gimpih lo nupi in naungek sih ding a ut bangin Satan in Pasian haza in eite sih ding leh siat ding pen phamawh sa loin i siat theihtheihna dingin lampi na bawl den hi. Tuni-in Pasian hong itna na muh theihna pen na nu ahi hi.\nNa nu hong itna leh hong gimpihnate na phawk khiat theih kei leh Jesuin hong itna leh hong gimpihna, na phawk khia thei kei ding hi. Jesu hong itna leh hong gimpihna na phawk theih leh na nu tungah Jesu na itna zahzah itna na lak ding hi. Nu manphatna thei-in nu tungah lungdam kohkoh a itna a lak den ta i hong tam ciangin mimal, inn kuan leh minam in Nu’ Thupha I ngah dinga, Zosuante Thupha ngah Minam hong ki ci ta ding hi. Amen. Rev. S. Lang Kho Gin\nPrevious: Breaking News (Thuthak Liklek) 08 May\nNext: Santali ~ Zokhai


url: =Iran te sathaupua tembaw khat puakkham, asuakta kuamah omlo :: ZOMI DAILY\nposted on 15 January 2018 at 10:50 am UTC+9:30 Lomkholna: News, Sawltak, World\nIran gam te ii sathaupua tembaw khat zanni Sunday ni in tuipi tungah puakkham in meikuang ziahziah cih Reuters pan kiza hi.\nNungdiak mahmah inzong China’s East Coast, Shanghai khuapi gei ah Iran gam te ii sathaupua tembaw khatleh adang Cargo tembaw khat kitaih in mei kuanggawp a, tuazawh ni 8 khitciang in hih tuahsiatna aki behlap leuleu ahihi.\nChina’s Transport Ministry te genna ah zanni Sunday sunkim hunpawl in hih sathaupua Iranian Oil Tanker pen apuakkham hi a, tembaw alu pan atawdong avekin meikuang ziahziah in, lauhuai mahmah cihi. Meikuang pen huaisia mahmah in, vandawn ah asanna 800 Meter panin 1000 Meter bang sangto in meikuang zaizai hi.\nVideo: No survivors as Iranian tanker sinks engulfed in flames\nMeikhu zong sahlua mahmah ahih manin, tembaw akatlaitak Photo akiziah pawlkhat te ah hoihtak in kimutheilo hi.\nTeheran Official te genna ah hih sathaupua Oil Tanker tungah nasemmi Crew akigawm in 30 bang atuang uh hi a, tuate khatzong anungta dingin lamet omvetlo ci uhhi.\nState Oceanic Administration te genna ah hih tembaw meikang pen aki phelhsawm hangin, apuakkham ki tawlngalo ahih manin meiphelhding bangmah kisemtheilo cihi. Tuaban ah asung aom tembaw nasem Crew tezong meikuang leh apuakkham akipatphet in sikhinding in ki ummawh cihi.\nPrevious: Malaysia, Shah Alam vengsung aom inntung khatpan numeikhat kia in si\nNext: The Footstool World ~ Dim Lun Zam\nKa phawkkhak velval kanu kam – 5\nRussia in tukum sungin huih galvan te dalnading S-Trumf kici galkapte zatding apkhiat behlaiding ~ TK Lian\nInnpinu Phawkna ~ Thawnpu


url: =Na Thumaanna Lian Hi, Ka Pa Pasian Aw | Zomi Lyrics Directory :: Zomi Music and Songs Na Thumaanna Lian Hi, Ka Pa Pasian Aw | Zomi Lyrics Directory :: Zomi Music and Songs\nNa Thumaanna Lian Hi, Ka Pa Pasian Aw\nThomas O. Chisholm (1866-1960) William M. Runyan (1870-1957)\nTunai-a kiphuak Pasian’ hoihna leh thumaanna a kipahtawina late’ lakah a kideihpen khat ahi hi. La pawlkhatte a phuakte’ nuntakna-a thupiang khatpeuh hanga kiphuak hi hamtangzaw a, ahi zongin hi la pen a phuakpa’ nuntakna ah “zingsang sima hehpihna thak a muhna” tungtawna kiphuak ahih manin mi kim’ nuntakna tawh kituak deuh hi.\nThomas Obediah Chisholm pen America gam Franklin, Kentucky ah July 29, 1866 ni-a suak hi a, mizawng nu leh pate’ sung pana piang, singluang tawh a kilam buk sung pana khangkhia ahi hi. High school zong kah kha lo, pilna sangpi sin kha het lo hi napi-in kum 16 a phak ciangin pilna tawmkhat a sinna sang mah ah sangsia sem kik hi. Kum 21 a phak ciangin kal khat hal-a a khua vua kihawm The Franklin Favorite ah associate editor sem hi. Tua zawh kum 6 ciangin a khua vuah Dr. C.H. Morrison in cialpi bawl-a, tua lai ah piangthak hi. Dr. Morrison’ hanthotna tawh kizui-in Louisville ah kituah in Dr. Morrison’ hawmkhiat Pentecostal Herald ah office editor leh business manager thuah-in sem hi. Tua khit ciangin Methodist pawlpi ah ordination kipia a, ahi zongin a ci dam het lo ciitciat-in a pastor nasepna pan khawl hi. 1900 kum ciangin Winona Lake ah life insurance agent sema, tua khit ciangin Vineland, New Jersey ah kituah hi. 1953 kumin a nasepna pan pension la a, a nuntakna a om laiteng Ocean Grove, New Jersey-a ‘puteekte kikepna’ ah zang hi.\nMr. Chisholm in a khan sungin poem dawng 1,200 phuaka tuate’ lakah tampi mah Sunday School Times, Moody Monthly, Alliance Weekly leh a dang laihawm tuamtuamte ah suak den hi. Tua late tampi mah a aw kibulh-in hymn minthang suak hi.\n1941 kumin Mr. Chisholm in a lawmte khat lai a khakna ah, “A beisa bang hun hiamkhat a kipan ka pumpi dam lohna hangin ka khasum peuhmah cikmah in tam ngei lo hi. Ahi zongin a thuciam a pel ngei lo Pasian’ thumaanna leh hong kepna lamdang tampi hong lahnate ka mangngilh kei ding hi. Tuate hangin nakpi-in ka lungdam hi” ci-in a lungsim na gen ngei hi.\n1923 kumin Mr. Chisholm in a phuahsa la pawlkhat Moody Bible Institute-a nasem musician Rev. W.M. Runyan khak hi. Rev. Runyan pen July 29, 1957 ni-a a sih dong Hope Publishing Company-a editor sem ahi hi. Rev. Runyan in a genna ah: “Hih la pen a dangte tawh kibang lo-a i lungsim hong lawng mahmah la a hih manin a kilawm la-aw ka phuah theih nading leh ka phuah la-aw in hih lamalte a puak kawikawi theih nading nakpi takin thu ka ngen hi. Hih la a kizat zia i et ciangin Pasian in ka thungetna hong dawng hi cih kimu thei hi. Hih la-aw 1923 kuma Baldwin, Kansas a kiphuak hi a, keima’ hawmtawm laihawm pawlkhat ah ka hel hi” ci-in gen ngei hi.\nHih la pen Moody Bible Institute-a president sawtpi a sem hong nusiasa Dr. Will Houghton in a deihpen la hi a, sangnaupangte in zong deih mahmah-in sa mun mahmah uh ahih manin mun khempeuh-a evangelical pawlpite ah kizel kawikawi hi. 1954 kuma Great Britain gama kibawl Billy Graham Crusade ah Bev Shea in sa a, tua gamah a kisak masaknapen hi-in a kideihpen la khat suak pah hi.


url: =NA PUMPI NGITNA A PHABEK A SUA NATU IN ~ Thu Tatuam (Siyin News)\nNA PUMPI NGITNA A PHABEK A SUA NATU IN\nSaturday, October 28, 2017 Cidamna 1 comment\n1. Nikhat kal 10,000 lamseau in.\n2. Zing an neak pealh heak in.\n3. An na neak ciang lopval heak in. Na dang seam kawmin an ne heak in, ngilva dong ne heak in. na an thaai lan in, na thik keau kuang sungah koi in.\n4.Ni khat (2) vei, (3) vei an na khamteak na neak saang, a tamlei ngawl in, (5) vei ne zaw in. Na ankuang sungah an tawm khee ham tang in.\n5. An neak kilak law, ahi bale anneak zawk ciang, anneak tuineak te ngeina in nei heak in.\n6.Na mee lei tu te sazian vawt khol in.\n7. Thinnop lungdam tu sin in\nSrc: Thupha Daaitui 2009 Jan


url: =Malaysia, Cheras vengsung aom Night Club ah thau kikapna piang :: ZOMI DAILY\nposted on 14 July 2018 at 1:29 pm Lomkholna: Malaysia, News, Sawltak, World\nMalaysia, Cheras vengsung aom Entertainment Outlet khatah thau kikapna piangleuleu cih theStar pan kiza hi. Cheras, Taman Maluri vengsung aom Night Club khatah zanni Friday nitaklam in thupiang hi a, Night Club ii amailam panin aki kapgawp kici hi.\nHih thau kikapan hangin asi aliam kuamah omlosam a, hihbangdan in Night Club thautawh akikappen Kuala Lumpur huamsung ah akihallo in nihvei apianna hita hi. Nungdiak mahmah June 24 ni inzong Bukit Bintang vengsung aom Night Club khat ii amailam panin thautawh tamveipi kikap a, ahi zongin asi aliam kuamah omlo hi.\nZanni Cheras vengsung thautawh kikapna vaitawh kisai in Kuala Lumpur police chief Comm Datuk Seri Mazlan Lazim in agenkhiatna ah thautanghawng “Bullet Casing” bekbek akigawm in 26 bang ki mukhia cihi. Friday nitaklam 9:30pm hunpawl in thupiang hi a, akimukhia Bullet tepen 5.56mm Calibre thautang namte ahihi.\nPolice te’n tua thaukikapna ageinai aom CCTV Footage teng hoihtak Checking bawl uh a, tuavengsung ah amukha azakha Witness tezong kaikhawm in, hih gitloh gamtatna ah akihelte kankhiattheih nadingin ahanciam mahmah laitak uh ahihi.\nVideo: Seven shots were fired from an M16 rifle by an unknown assailant near Restoran Yasin, in the vicinity of the Cheras police headquarters in Taman Maluri 1 here, last night. The target of the 9.30pm shooting is unclear, and the motive is still being determined by police. No injuries were reported in the incident, but a window at a nearby hostel was shattered by one of the bullets.\nTuabang ah hih Cheras vengsung thau kikapna leh abeisa Bukit Bintang vengsung thaukikapna te kizopna aomkhahiam cihzong hoihtak aki kanciansan laitak ahihi.\nHihvai pen tulaitak “Section 307 of the Penal Code for attempted murder and Section 39 of the Arms Act” thukhun tawh kizui in thukibawl a, Police Chief inzong hihvai ah akihelkha, atheikha Information khatpeuh atheikha te’n amanlangin Kuala Lumpur Police Operations Center te ah hong zasakpah un ci’n genkhia hi.\nMore: Malaysia, Bukit Bintang vengsung aom Nightclub khat thautawh tamveipi kikapgawp\nHih thau akikap laitak in azakha khatin agenkhiatna ah amasa in mikhatpeuh in losan “Firework” alawn hidingin ka ngaihsun cihi. Thau akikap laitak in tuapa pen akisil hi a, aman ciangin a dakkhiatleh ama innpualam Wall tungah thautang ii apailetna avang kamu cihi.\nMalaysia Forensics Unit te’n tua buaina apianna kuamsungteng umcihpah uh a, Investigation kipanpah uhhi. Sawltak #zomidaily\nPrevious: Midangte ading natna hithei\nNext: India University khatah Drill kisinna abawllaitak numeikhat inntungpan kisawnkhial in sihlawh\nPasal khatin zi 13 nei in azi te naupaai hun kibang kimtek ~ Thang Khan Lian